5 Peristiwa Yang Mengubah Dunia

‘Merentas Rubicon’ ataupun ‘crossing the Rubicon’ merujuk kepada keputusan yang dibuat oleh seseorang di mana kita takkan dapat menterbalikkan hasil keputusan tersebut. Dalam kata lain, ia adalah tindakan yang meninggalkan kesan yang sangat besar dan berupaya untuk mengubah takdir sesuatu peristiwa untuk selama-lamanya.

Disebabkan itulah, kebanyakan peristiwa peristiwa yang memberi impak maha dahsyat adalah disebabkan oleh keputusan pemerintah, komander tentera mahupun ilmuwan yang memilih untuk merentas Rubicon. Disebabkan itulah, keputusan keputusan mereka ini bertindak sebagai titik singulariti sejarah dan popular dalam kalangan penulis fiksyen sejarah alternatif.

Untuk itu, penulis mahu menyenaraikan 5 peristiwa merentas Rubicon yang telah mengubah sejarah global berdasarkan pendapat penulis.

JULIUS CAESAR MERENTAS SUNGAI RUBICON

Alang alang penulis telah menyebut tentang rentasa Rubicon, tak sah la kalau kita masukkan pencetus asalnya, Julius Caesar. Disebabkan pengaruh Caesar yang dahsyat lagi lagi selepas kemenangannya terhadap Gaul dan posisinya dalam dunia politik, pihak Senat menyuruhnya supaya membubarkan tenteranya dan kembali ke Rom. Dalam kata lain, perletakan jawatan. Caesar akur dengan arahan pihak Senat dan kembali ke Rom, dengan membawa satu legion merentas Rubicon.

Perkara ini sekaligus membawa pengisytirahan p3rang oleh Caesar terhadap pihak Senat. Setelah kemenangan Julius dan Octavian (Augustus) Caesar dalam siri p3rang saudara, Rom berubah daripada kerajaan republik menjadi empayar bermaharaja, sekaligus mencorakkan dunia Eropah untuk lebih ribuan tahun lamanya.

PENCIPTAAN RODA

Sebagai pemula, tahukah anda bahawa roda asalnya tak dicipta untuk membawa kenderaan? Pada asalnya, ia dicipta untuk membantu pembuat tembikar dalam mencipta peralatan tanah liat. Tak lama selepas itu, orang zaman purba mula menyedari roda mampu digunakan untuk mencipta kenderaan selepas domestifikasi kuda.

Hal ini membolehkan para pedagang mengangkut produk mereka jauh ke tamadun tamadun lain.  Selain daripada duit dan kekayaan, perdagangan juga membawa produk limpahan terpenting sekali terhadap tamadun tamadun yang berdagang. Teknologi.

Teknologi yang ada pada tamadun ini mampu dibawa ke tamadun lain. Ini juga membenarkan perdagangan jarak jauh, mewujudkan laluan seperti Laluan Sutera. Penciptaan roda ini kemudiannya menjadi inspirasi dalam penciptaan mod transportasi yang lebih bagus seperti keretapi.

Sekiranya Revolusi Industri Kosong itu wujud, penulis akan letakkan penciptaan roda sebagai peristiwa tersebut. Tanpa roda, teknologi susah untuk dicipta dan perdagangan laluan darat susah untuk berlaku.

Kuda yang menjadi ‘enjin’ kepada roda juga sama penting, kerana tapa kuda, macam mana nak gerakkan gerabak beroda. Disebabkan ketiadaan kuda inilah, tamadun Mesoamerika kekal tersangkut seperti zaman purba, sebab teknologi dan perdagangan susah nak diangkut antara laluan darat.

P3RANG MEXICO-AMERIKA

Ia hanyalah pep3rangan Mexico-Amerika Syarikat, jadi apa yang mengubah dunia sangat dengan hal ini? Sekurang-kurangnya, itulah apa yang penulis merasakan. Namun, setelah melihat kesan jangka panjang pep3rangan ini, barulah penulis percaya ia bukan sahaja penting, malah sebenarnya sangat penting hinggakan ia telah mengubah takdir Amerika Syarikat buat selama lamanya.

Pada zaman tersebut (1846 Masihi), kawasan Amerika Syarikat hanya merangkumi timur manakala sebahagian besar barat dikawal oleh Mexico. Setelah beberapa perseteruan oleh AS dan Mexico terhadap kawalan kawasan, pep3rangan pun tercetus di antara mereka dan berakhir dengan kemenangan Amerika Syarikat.

Apa kesan besar p3rang ini? Untuk itu, penulis ingin mengulang ayat yang terdapat pada cover buku Dunia Tanpa Tembok oleh Ayman Rashdan Wong. Geografi adalah takdir. California dan Texas yang diperolehi Amerika Syarikat sebagai hasil p3rang itulah geografi berkenaan selain sungai Missisipi.

Wilayah yang luas, hasil logam berharga yang melata ditambah lagi dengan kesuburan sungai Missisipi, mencetuskan peluang industri kepada AS seperti zaman Gold Rush. Andai kata Amerika Syarikat kalah dalam pep3rangan ini, barangkali mereka kekal menjadi negara serpihan di utara Amerika dan tak mempunyai hegemoni sebagai kuasa global.

REVOLUSI PERANCIS

Apa yang pada mulanya hanyalah pemberontakan rakyat Perancis terhadap raja mereka, akhirnya mengubah sejarah Eropah buat selama lamanya.

Sekitar zaman pra Revolusi Perancis, dunia Eropah masih lagi memegang erat feudalism dan monarki sebagai pegangan setempat. Penggulingan raja Perancis berserta pengisytirahan republik oleh pemberontak menyebabkan raja raja Eropah menjadi resah kerana takut digulingkan.

Kuasa gereja Katolik juga direntap kuat oleh pemberontak dek korupsi gereja. Ditambah lagi dengan perkara perkara lain, Revolusi Perancis tanpa sengaja telah melahirkan satu objek bernama ‘ideologi’. Nasionalisme, liberalisme dan komunisme, kesemua akar ideologi ini berpusatkan Revolusi Perancis.

Pada masa yang sama, Revolusi Perancis juga telah melahirkan antara sosok terpenting dalam sejarah. Napoleon Bonaparte. Ini sahaja dah cukup untuk mengubah geografi Eropah berkali kali.

KELAHIRAN NABI ISA DAN NABI MUHAMMAD

Kalau kelahiran Napoleon dikatakan telah mengubah takdir Eropah, maka kelahiran Nabi Isa dan Nabi Muhammad pula mengubah takdir dunia. Daripada mereka, agama Kristian dan Islam wujud dan terpasak kuat di dunia sebagai agama agama dengan penganut teramai sekali.

Kewujudan Kristianiti mengubah sejarah Rom Timur berserta Eropah, manakala kewujudan Islam telah menyatukan puak Arab yang asalnya gasar menjadi bertamadun dan seterusnya tersebar ke seluruh dunia.

Pertembungan Islam-Kristian sejak abad ke-7 telah menyebabkan Invasi Arab, pengasasan Khalifah, keruntuhan Byzantin dan Konstantinopel, P3rang Salib, kolonialisme, penaklukan Timurid dan sekularisme. Ini baru sedikit, belum lagi kesan secara tak langsung.

KONKLUSI

Kalau ikutkan, sebenarnya banyak lagi perkara yang penulis mahu tulis sebagai ‘Peristiwa yang Mengubah Dunia’, namun penulis akan hentikan artikel ini setakat di sini sahaja kerana takut meleret. Seperti yang ditulis sebelum ini, peristiwa yang dianggap sebagai mengubah dunia ini hanyalah berdasarkan pendapat penulis.

Saya pasti, ramai di antara kalian yang mempunyai pandangan masing masing berkenaan hal ini. Namun, tak kisahlah pendapat apa pun, ia adalah menakjubkan apabila difikirkan kecil macam mana pun peristiwa tersebut, boleh menjadi besar dan penting pada sejarah dunia dan kekal diperbual oleh manusia untuk milenia lamanya.

RUJUKAN:

Goddard, Hugh (1 January 2000). A History of Christian-Muslim Relations. Edinburgh University Press. ISBN 9780748610099

Howard Zinn (1995) [1980]. A People’s History of the United States, 1492-Present (1st Perennial ed.). New York: Harper Perennial. p. 675. ISBN 0-06-092643-0.

Keppie, Lawrence (1998). “The approach of civil war”. The making of the Roman Army: from Republic to Empire. Norman, Oklahoma: University of Oklahoma Press. p. 102. ISBN 978-0-8061-3014-9

Wallerstein, I. (1989). The French Revolution as a world-historical event. Social Research, 33-52.


Sejarah Penggunaan Dan Penciptaan Dompet

Siapa pernah guna dompet Alien Workshop? Tentunya dia sudah tua kini. Memori menggamit kenangan pada zaman 90-an dulu. Betapa bersusah-payahnya kita berusaha hendak mendapatkan barang yang tular pada zaman itu supaya nampak hebat dengan kawan-kawan.

Bayangkan dunia tanpa dompet. Bagaimana agaknya masyarakat membawa duit merata-rata? Mesti bersepah-sepah, tambah pula dengan pelbagai jenis kad selain kad pengenalan atau lesen memandu.

Dikenali dengan bahasa Perancis sebagai “le porte-monnaie” dan kepada penutur bahasa Sepanyol sebagai “la cartera” atau “wallet” dalam Bahasa Inggeris, dompet adalah bekas kecil yang sering digunakan untuk menyimpan wang tunai, dan benda kecil lain seperti kad kredit, kad bank, lesen memandu, kad pengenalan dan barangan berharga lain. Biasanya ia diperbuat daripada kain seperti kulit, atau plastik tiruan.

Biasanya, dompet dikaitkan dengan lelaki, kerana kebanyakan wanita membawa objek serupa yang dikenali sebagai purse. Walau bagaimanapun, dalam masyarakat moden, ramai wanita kini juga membawa dompet kerana ia lebih kecil dan lebih mudah dibawa. Kebanyakan wanita membawa beg tangan dengan dompet yang terselit di dalamnya.

Sejak wujudnya wang kertas sekitar abad ke-15 dan 16, dompet juga tercipta seiring dengan popularnya penggunaan wang kertas bagi urusan perniagaan. Walaupun sebelum itu, wang syiling mendominasi dunia perdagangan, sudah ada kantung atau bekas seumpama dompet tetapi ia lebih kepada penyimpanan duit syiling yang berat jika banyak kuantitinya.

Walaupun sebelum permulaan wang kertas, manusia sering memerlukan cara untuk membawa segala-galanya daripada makanan hinggalah kepada duit syiling. Sebelum dompet moden dan mata wang moden muncul, dompet duit syiling dan bekas kecil untuk membawa barangan berharga adalah benda yang sering dibawa ke mana-mana.

Dalam salah satu contoh yang tertua di dunia, kembali ke tahun 3300 SM, Otzi the Iceman ditemukan dengan dompet syiling yang dilekatkan di pinggulnya. Beg duit syiling ini termasuk pisau, batu permata dan sebilangan kecil makanan. Tidak hairanlah jika manusia pada zaman itu mencari jalan untuk membawa keperluan penting dengan cara begini. Otzi juga sebenarnya agak ‘hipster’ dalam berfesyen pada ketika itu.

Melangkah ke depan beberapa ribu tahun, warga Greek dan Rom sering membawa dompet yang dilekatkan di pinggul atau tersembunyi di lipatan jubah atau togas (pakaian orang Rom) mereka. Menjaga permata mereka berhampiran dengan … “permata” mereka. Mereka akan membawa semuanya, dari nota-nota kecil kepada duit syiling kecil biasa yang digunakan sebagai mata wang.

Dewa-dewa Yunani kuno, seperti Hermes, membawa pesan-pesan dengan dompet dan satchelnya. Malah di Pompeii, ahli arkeologi mendapati bukti pelbagai jenis dompet duit syiling banyak dimiliki oleh masyarakat di sana. Walaupun banyak dompet jenis ini hilang di telan zaman sejak dua ribu tahun nan silam, tinggalan dompet purba ini kekal, mempamerkan kepentingan penggunaannya dalam masyarakat ketika itu.

Baik, dompet yang dikatakan ‘dompet’ itu direka seawal 1300-an, digambarkan sebagai beg yang membawa barang-barang berharga. Menjelang 1600-an, dengan peningkatan penggunaan mata wang kertas, dompet jenis rata menjadi perkara popular untuk dipakai dengan penuh bergaya.

Dalam tempoh zaman Renaissance, dompet dari yang sangat biasa hingga yang sangat indah, dengan jahitan unik sering dipamerkan. Pada masa ini, dompet masih melekat pada pinggul dan orang membawa semuanya dari duit kertas hingga kepada cebisan makanan. Namun, ia menjadi kebimbangan utama masyarakat kerana ia mudah dipotong oleh pencuri disebabkan sering terdedah menjadikan barang berharga mereka lebih mudah dicuri.

Menjelang 1834, mata wang kertas dan kehidupan di bandar telah menjadi sebahagian daripada norma masyarakat. Dompet jenis ‘flat case’ dilahirkan pada tempoh masa ini. Ia sering dianggap tidak sesuai untuk membawa dompet seseorang di dalam saku mereka, jadi sebaliknya dompet akan dipasang pada tali pinggang dan ditunjukkan secara luaran.

Lebih gemuk dompet, semakin penting lelaki itu, umpama gadis yang memandang lelaki bawa kereta ‘H’. Secara paradoks, golongan kaya kurang membawa dompet berbanding golongan kelas menengah Amerika. Walau bagaimanapun, ia tetap meraih populariti dan digunakan sepanjang tahun-tahun 1800-an secara eksklusif oleh lelaki.

Kita menganjak ke 100 tahun seterusnya, syarikat Hermes mula mencipta barang-barang kulit untuk kehidupan seharian termasuk beberapa dompet “moden” yang pertama. Dalam tahun-tahun 20-an, di tengah-tengah lonjakan ekonomi dan revolusi industri, dompet mula menjadi satu fesyen yang harus dimiliki.

Hermes melihat peluang ini untuk mencipta seni yang unik dan menghasilkan barang-barang gaya hidup diinspirasi daripada kulit pelana kuda. Ketahanan kulit yang ketat dan warna yang unik tidak lama kemudian menarik minat orang ramai, dan Hermes mula menonjolkan dirinya sebagai jenama barang mewah terkemuka seperti dompet, dan aksesori gaya hidup.

Selepas perang, kebangkitan gaya fesyen dan ledakan perdagangan kewangan membawa kepada perubahan peranan dompet yang lebih besar. Kad kredit, wang tunai, dan buku nota kecil semuanya dimasukkan ke dalam dompet. Dompet bergaya ala-Paris menjadi antara pilihan fesyen. Selain itu, dengan kulit dan warna eksotik untuk dipadankan dengan setiap pakaian, dompet menjadi bahagian penting dalam penggayaan lelaki dan wanita.

Walaupun tahun 1950-an menyaksikan zaman kegemilangan dompet fesyen yang melonjak, era 70-an hingga 80-an menyaksikan evolusi dompet yang lebih mudah dan ringkas. Perubahan kepada warna gelap, berantai, jenis nilon, dan tekstil moden yang lain menjadikan dompet lebih banyak pilihan dan mudah dibeli oleh semua orang. Manakala, dompet velcro menjadi antara fesyen popular sepanjang 90-an (termasuk jenama Alien Workshop itu!)

Memasuki abad ke-21 ini, peranan dompet mungkin tidak sehebat ketika mata wang fizikal berserta kad-kad fizikal perlu dibawa ke mana-mana. Teknologi telah banyak merubah kehidupan manusia, juga termasuk sekali dompet. Penggunaan e-wallet semakin mendapat tempat di kalangan masyarakat kerana tidak memerlukan wang fizikal dan boleh dikatakan selamat daripada dicuri.

Walau bagaimanapun ia masih juga terdapat kelemahan yang mana ia juga boleh ‘dicuri’ melalui kepakaran penjenayah yang tahu selok belok penggodaman. Tidak mustahil satu ketika nanti, kita hanya perlu bawa telefon pintar sahaja untuk menunjukkan kad pengenalan, lesen, kad kredit, kad nikah, ataupun kad keahlian tanpa perlu membawa dompet fizikal lagi.

RUJUKAN:


Oven Eram Telur Milik Mesir Purba Yang Lebih Canggih Dari Teknologi Moden!

Tamadun Mesir Purba tidak pernah lekang dengan warisan yang pelbagai. Relik-relik tinggalan mereka bertebaran di seluruh dunia dan dikagumi ramai manusia – baik piramid mahupun mumia, seni tugu mahupun seni hieroglif, kesemuanya menjadi petanda gemilangnya pencapaian yang diraih oleh peradaban silam di Lembah Sungai Nil.

Bagaimanapun dalam banyak-banyak kegemilangan yang biasa didendangkan, terdapat suatu ciptaan ulung dari Mesir Purba yang sering dikesampingkan – iaitu ketuhar telur, atau boleh juga disebut sebagai rumah pengeraman telur, iaitu tempat di mana telur-telur unggas dieram dan ditetaskan secara massa.

Kewujudan rumah pengeraman telur ini secara langsung membuktikan tahap kemajuan yang dikecapi masyarakat Mesir Purba dalam industri pembiakan unggas, yang tentunya jauh mendahului zaman. Lebih menarik, kaedah silam yang berusia 2,000 tahun ini masih diamalkan oleh masyarakat luar bandar Mesir sehingga ke hari ini. Kebolehgunaannya boleh disifatkan sebagai tak lapuk dek hujan, tak lekang dek panas.

Karyawan-karyawan mahir yang mengendalikan rumah pengeraman telur ini banyak bertumpu di kampung Berme dan kawasan sekitar, justeru mereka dijuluki sebagai bermawy. Khidmat bermawy amat diperlukan di kawasan luar bandar Mesir, terutama selepas penduduk-penduduk kampung selesai mengumpulkan kesemua telur unggas yang mahu dieram dan ditetaskan.

Rumah pengeraman ini disebut sebagai mamal. Ia kebiasaannya dibina daripada bongkah bata dengan ketinggian 2.4 hingga 2.7 meter. Ruangan tengahnya yang selebar satu meter diapit oleh dua ruangan kecil di kiri dan kanan. Ruangan-ruangan kecil ini pula dibina dua tingkat, digunakan bagi menempatkan telur-telur yang bakal dieram dan ditetaskan.

Memandangkan suhu ruang pengeraman perlu sentiasa dikawal rapi dan telur-telurnya pula perlu diperhati, maka rumah pengeraman ini turut disambung dengan sebuah bilik tempat bermawy berehat dan menetap. Umumnya, sesebuah mamal atau rumah pengeraman mempunyai tiga hingga 12 ruang pengeraman. Sebahagian mamal dicatatkan mampu menetaskan sebanyak 80,000 telur secara serentak.

Dalam proses pengeraman dan penetasan, haba memang menjadi perkara utama. Bagi menggantikan haba dari eraman unggas betina, masyarakat Mesir menggunakan api yang dihidupkan di lubang kecil yang terdapat di ruangan atas.

Sebagai bahan ba-kar, mereka tidak menggunakan arang ataupun kayu kerana khuatir habanya terlampau panas sehingga menjejaskan proses pengeraman. Sebaliknya, mereka memanfaatkan na-jis unta dan lembu yang digaul dengan jerami dan dikeringkan. Asap-asap yang terhasil kemudian dibebaskan menerusi lubang yang terdapat pada atap ruangan tengah.

Kebiasaannya pada musim panas, api hanya dinyalakan sekali sehari. Namun kala musim sejuk, ia dinyalakan sehingga empat kali sehari. Adakalanya jika api tidak terbakar dengan marak dan hanya mengeluarkan asap, bermawy akan menutup lubang pada bumbung bagi memerangkap haba di dalam rumah pengeraman.

Sambil itu, setiap 10 hingga 12 hari pula, api dipadam kerana haba yang terkumpul di dalam tembok rumah pengeraman sudah mencukupi untuk mengekalkan proses penetasan yang kebiasaannya mengambil masa selama 21 hari. Selepas berlalu 12 hari, sebahagian telur akan dipindahkan ke ruangan atas bagi mengurangkan kesesakan di dalam sesebuah ruangan. Dianggarkan, sesebuah rumah pengeraman boleh menetaskan sehingga 100,000,000 ekor unggas setahun.

Keberkesanan kaedah pengeraman dan penetasan sebegini secara langsung menambahkan lagi kekaguman terhadap tamadun Mesir Purba yang sedia masyhur dengan pelbagai pencapaian agung – penghasilan papirus, pembinaan piramid, pengembangan matematik, dan bemacam-macam lagi.

Aristotle sendiri pernah mencatatkan betapa masyarakat Mesir Purba menetaskan telur dalam jumlah yang banyak dengan menggunakan timbunan na-jis. Dua kurun kemudian, Diodorus Siculus pula menulis  hal yang serupa di dalam karyanya, Library of History.

Bagaimanapun, memandangkan ayam bukanlah sebahagian daripada makanan ruji masyarakat Mesir Purba, timbul persoalan tentang telur haiwan apakah yang dieram dan ditetaskan? Sejarahwan cuba mengaitkan persoalan ini dengan penemuan mumia-mumia yang dikaitkan dengan Dewa Thoth.

Thoth merupakan salah satu dewa utama dalam jemaah dewa-dewi Mesir, dan ia digambarkan mempunyai kepala burung sekendi. Bagi memujanya, masyarakat Mesir kerap mengorbankan dan memumiakan burung tersebut. Burung sekendi hakikatnya hidup secara liar.

Namun dek kerana permintaan yang meningkat saban waktu, maka ia pun diternak sekali gus mencambahkan satu industri yang tersendiri dalam kalangan masyarakat setempat – sama seperti pemujaan Dewi Bastet yang meningkatkan permintaan terhadap mumia kucing.

Sehingga hari ini, lebih 5 juta mumia burung sekendi ditemui di seluruh Mesir. Lima juta merupakan angka yang sangat besar dan dianggap mustahil untuk dicapai hanya dengan pembiakan secara alami. Oleh kerana itu, sejarahwan mengandaikan masyarakat Mesir mengembangkan suatu kaedah yang berupaya mengumpul dan menetaskan telur burung sekendi secara massa sekali gus mewujudkan perkaitan dengan kefungsian rumah pengeraman mamal.

Pada tahun 1750, seorang ahli entomologi Perancis bernama Rene Antoine mengunjungi Mesir dan melihat sendiri kefungsian rumah pengeraman mamal. Kemudian, beliau menulis, “Orang Mesir sepatutnya lebih berbangga dengan rumah pengeraman telur ini berbanding piramid”.

Kenyataan beliau ini tidaklah keterlaluan. Rumah pengeraman telur adalah satu inovasi yang mendahului zaman dan mempunyai kefungsian yang jelas. Sementara itu, semegah-megah piramid pula, ia hanya sekadar simbol kegemilangan dengan kegunaannya masih samar-samar dalam kalangan ilmuwan.

TERJEMAHAN

Aleksa Vučković. (9 Mac 2020). Ancient Egyptian Egg Ovens That Are Better Than Modern Tech. Ancient Origins.


Mengawal Robot Menggunakan Minda

Satu pasukan
saintis dari Carnegie Mellon University dengan kerjasama University of Minnesota telah membuat
satu kejayaan dalam bidang kawalan peranti robot yang tidak invasif. Dengan
menggunakan brain-computer interface
(BCI) tidak invasif, para saintis telah membangunkan lengan robot yang
dikendalikan oleh minda pertama yang berjaya mempamerkan keupayaan untuk terus
mengesan dan mengikuti kursor komputer.

Nota kaki: Invasif di sini bermaksud suatu teknik atau
prosedur yang memerlukan instrumen atau implan ke dalam tubuh. Tidak invasif
pula bermaksud sebaliknya, teknik atau prosedur yang tidak melibatkan
pengenalan instrument atau implan ke dalam tubuh.

Dapat mengawal
peranti robotik secara tidak invasif dengan menggunakan pemikiran dan minda akan
membuahkan pelbagai aplikasi yang luas, khususnya memberi manfaat kepada
kehidupan pesakit lumpuh dan mereka yang mengalami gangguan pergerakan.

BCI telah ditunjukkan untuk mencapai prestasi yang baik untuk mengawal peranti robot menggunakan hanya isyarat yang diperoleh dari implan otak. Apabila peranti robotik boleh dikawal dengan ketepatan yang tinggi, ia boleh digunakan untuk menyelesaikan pelbagai tugas harian. Walau bagaimanapun, sehingga kini BCI berjaya mengawal lengan robot telah menggunakan implan otak invasif.

Implan ini memerlukan sejumlah besar kepakaran perubatan dan pembedahan untuk memasang dan mengendalikan dengan betul, apatah lagi kos dan risiko yang berpotensi kepada subjek. Oleh itu penggunaannya terhad kepada hanya beberapa kes klinikal.

Cabaran besar
dalam penyelidikan BCI adalah untuk membangunkan teknologi yang kurang invasif
atau bahkan tidak digunakan sepenuhnya yang membolehkan para pesakit lumpuh
mengawal persekitaran atau anggota robotik menggunakan “pemikiran”
mereka sendiri. Teknologi BCI yang tidak invansif ini, jika berjaya, akan
membawa teknologi yang sangat diperlukan kepada banyak pesakit dan bahkan berpotensi
kepada penduduk umum.

Bin He, Trustee Professor dan Ketua Jabatan
Kejuruteraan Bioperubatan di Carnegie
Mellon University telah mencapai matlamat itu.

“Terdapat kemajuan utama dalam peranti robot
kawalan minda menggunakan implan otak, iaitu sainsnya yang sangat cemerlang,” kata He. “Tetapi teknologi
itu tanpa invasif adalah matlamat utama. Kemajuan dalam penyahkodan neural dan
utiliti praktikal kawalan lengan robot bukan invansif akan mempunyai implikasi
besar terhadap perkembangan neurorobotik tidak invansif.”

Menggunakan teknik penderiaan novel (novel sensing) dan teknik pembelajaran mesin (machine learning), He dan pasukannya dapat mengakses isyarat jauh di dalam otak, seterusnya mencapai resolusi yang tinggi terhadap kawalan robot.

Dengan pengimejan neuro (neuroimaging) tidak invasif dan novel continuous pursuit paradigm, He mengatasi isyarat bising EEG yang membawa kepada peningkatan ketara penyahkodan neural yang berasaskan EEG dan memudahkan kawalan alat robotik 2D secara terus menerus.

Dalam sebuah
makalah yang diterbitkan oleh Science
Robotics, pasukan itu mewujudkan satu rangka kerja baru yang membincangkan
dan memperbaiki komponen “otak” dan “komputer” BCI dengan
meningkatkan penglibatan dan latihan pengguna, serta resolusi spatial data
neural tidak invasif melalui pengimejan sumber EEG .

Artikel “Noninvasive neuroimaging enhances continuous
nueral tracking for robotic device control” menunjukkan bahawa
pendekatan unik pasukan saintis itu untuk menyelesaikan masalah ini bukan hanya
meningkatkan pembelajaran BCI dengan hampir 60% untuk tugas-tugas berpusatkan tradisional,
ia juga meningkatkan pengesanan berterusan komputer kursor melebihi 500%.

Teknologi ini
juga mempunyai aplikasi yang dapat membantu pelbagai orang, dengan menawarkan peranti
“kawalan minda” yang tidak invasif telah membolehkan orang
berinteraksi dan mengawal persekitaran mereka. Teknologi ini, pada masa ini,
telah diuji oleh 68 subjek manusia bertubuh (sehingga 10 sesi untuk setiap
subjek), termasuk kawalan peranti maya dan mengawal lengan robot. Teknologi ini
secara langsung digunakan untuk pesakit, dan pasukan saintis ini merancang
untuk menjalankan ujian klinikal dalam masa terdekat.

RUJUKAN:


Kewujudan Jambatan Adam

Tahu tak terdapat jambatan terpanjang yang mampu menghubungkan 2 buah negara? Ya, untuk artikel ini kita bincangkan tentang Jambatan Adam, jambatan terpanjang yang misteri untuk dirungkai asal-usulnya.

Dikenali juga sebagai Jambatan Rama atau Rama Setu, ia adalah sebuah rantaian beting batu kapur yang menghubungkan Pulau Pamban yang bertempat di tenggara Tamil Nadu, India dengan Pulau Mannar yang bertempat di barat laut Sri Lanka.

Jambatan ini mempunyai 48 kilometer panjangnya merentasi Teluk Mannar. Sesetengah jambatan masih kelihatan timbul dari pasar air laut setinggi 1 meter. Dikatakan jambatan ini boleh dilintasi sesiapa saja sehingga pada abad ke-15 Masihi, di mana ribut berlaku menenggelamkan jambatan ini. Mengikut rekod dari kuil, Jambatan Adam timbul sehinggalah pada tahun 1480 ia ditenggelam oleh ribut taufan.

Jambatan Adam pertama kali direkodkan dalam kitab kuno epik Ramayana, kitab utama bagi agama Hindu bertarikh sekitar abad ke-7 SM hingga ke-3 Masihi. Rekod tersebut menyatakan bahawa dewa Rama dan para tentera Vanara (monyet berupa manusia) membina jambatan dari India ke Lanka (Sri Lanka) demi menyelamatkan isterinya Sita dari genggaman raja Rakshasa iaitu Ravana.

Rayana, raja Rakshasa yang mempunyai sepuluh kepala mengumpan Sita dengan kehadiran rusa emas yang sakti. Sita terpikat kemudian Rayana menangkapnya dan dibawa ke Lanka. Rayana sebenarnya ingin membalas dendam di atas tindakan Rama sebelum ini yang cederakan hidung adik perempuan Rayana, Shurpanakha.

Maka, Rama harus menyelamatkan Sita dengan menyeberang laut ke Lanka. Dewa Brahma menyediakan bala tentera Vanara untuk membantu Rama. Dengan bantuan ketua Nila bersama dan jurutera bernama Nala, tentera Vanara membina jambatan ke Lanka selama 5 hari. Tiba di Lanka, Rama bertempur dengan Rayana selama beberapa hari. Di akhir pertempuran Rayana dibvnuh oleh panah sakti milik dewa Brahma yang Rama tembak.

Dunia Barat pula mengenali jambatan ini dari Book of Roads and Kingdoms, karya milik Ibn Khordodbeh, menulis tentang Set Bandhai atau Bridge of the Sea. Menurut kepercayaan masyarakat muslim Sri Lanka dan India, Nabi Adam A.S dikatakan turun di gunung Sri Lanka bernama Puncak Adam. Baginda kemudian melintasi jambatan tersebut ke India setelah dihalau dari syurga. Maka, jambatan tersebut dinamakan sebagai Jambatan Adam.

Persoalannya timbul, adakah Jambatan Adam adalah jambatan binaan seperti apa yang dikemukakan dalam kitab Ramayana?

Terdapat kumpulan yang percaya bahawa cerita lagenda kitab Ramayana termasuk dalam garis masa sejarah, mempercayai Jambatan Adam adalah binaan Rama dan para tentera Varana. Kumpulan ini terdiri daripada nasionalis Tamil dan para konservatif Hindu.

Kumpulan penyelidikan professor S.M. Ramasamy dari Centre of Remote Sensing (CRS), Bharathidasan University mendakwa bahawa pentarikhan karbon pada kawasan pantai berdekatan Jambatan Adam sezaman dengan masa pembinaan jambatan yang direkodkan dalam kitab Ramayana, iaitu sekitar 3,500 tahun lalu.

S. Badrinarayanan, bekas pengarah organisasi Geological Survey of India, menegaskan bahawa mustahil Jambatan Adam adalah sebahagian dari aktiviti geologi, kerana kehadiran lapisan tanah yang longgar di bawah batu karang disepanjang laluan jambatan. Batu karang biasanya tumbuhan di atas batu. Tapi kehadiran lapisan tanah ini mencurigakan kerana mustahil batu karang tumbuh di kawasan tidak berbatu.

Dakwaan Jambatan Adam dibina oleh Rama telah dipatahkan oleh para ahli geologi yang mengkaji pembentukannya melalui pemerhatian dari foto yang diambil oleh satelit NASA. Tambahan lagi, laporan dari Archaeological Survey of India menunjukkan bahawa tiada bukti kukuh tentang pembinaan jambatan tersebut.

Bagi memperoleh bukti bahawa Jambatan Adam adalah hasil dari pembentukan aktiviti geologi, ia adalah sukar untuk dilaksanakan. Tambahan lagi, ketiadaan dana dari badan berkaitan seperti Indian Council of Historical Research (ICHR) menjadi sukar untuk penyelidik melakukan ekskavasi terhadap Jambatan Adam.

Satu-satunya bukti yang mematahkan hujah Jambatan Adam binaan Rama adalah gambar satelit yang telah dikumpul. Menurut dari data satelit tersebut, organisasi Marine and Water Resource Group of the Space Application Centre (SAC) dari Indian Space Research Organisation (ISRO) memutuskan bahawa Jambatan Adam terdiri daripada 103 buah beting kecil, antaranya adalah beting batu karang yang mati dan beting pasir.

Pemerhatian ini cukup menjadi bukti tentang kewujudan sebenar Jambatan Adam, di mana kira-kira 100,000 tahun dulu, ketika paras air laut adalah rendah berbanding abad kini, terdapat tombolo, iaitu jambatan pasir semula jadi yang menghubungkan India dan Sri Lanka yang kemudian tenggelam akibat kenaikan paras air laut. Yang tinggal hanyalah beting pasir dan terumbu karang, hasil dari hakisan air laut terhadap tombolo tersebut.

RUJUKAN:

Ariel Sophia Bardi (31 May 2017). “God or Geology? The Genesis of Ram’s Bridge”. Hakai Magazine. Retrieved 09 May 2020.

Bahuguna, Anjali; Nayak, Shailesh; Deshmukh, Benidhar (1 December 2003). “IRS views the Adams bridge (bridging India and Sri Lanka)”. Journal of the Indian Society of Remote Sensing. 31(4): 237–239.

C.P. Rajendran. “A Post-Truth Take on the Ram Setu”. The Wire. Retrieved 09 May 2020.

Suckling, Horatio John (1876). Ceylon: A General Description of the Island, Historical, Physical, Statistical. Containing the Most Recent Information. Chapman & Hall. pp. 58

Tennent, James Emerson (1859). Ceylon: An Account of the Island Physical, Historical and Topographical. London: Longman, Green, Longman, and Roberts. p. 13


9 Simbol Suci Agama Yahudi

Agama Yahudi merupakan antara agama yang tertua di dunia. Dalam setiap agama-agama di dunia tidak kira agama pagan mahupun monoteisme, pastinya terselitnya sejarah bagaimana perkembangan dan segala hubungkaitnya dalam kehidupan di dunia ini. Sepertimana dalam agama Islam, umat Islam mempunyai lambang kesucian mereka, umat Yahudi juga mempunyai simbol-simbol yang melambangkan kesucian agama mereka.

Jadinya untuk penulisan yang serba ringkas dan asas ini, kita akan melihat beberapa simbol-simbol suci milik penganut agama Yahudi modern dari simbol Star of David sehinggalah ke simbol Hamsa Hand.

Shalom!

STAR OF DAVID

Dikenali juga sebagai ‘Magen David’ atau ‘Shield of David’, ia merupakan simbol yang melambangkan agama Yahudi. Lambang ini sebenarnya muncul pada abad ke-13 M, berikutan kelompok Yahudi yang ingin menunjukkan simbol agama mereka sepertimana lambang Salib pada agama Kristian dan lambang Bulan Sabit pada agama Islam.

Kewujudannya boleh dilihat pada Leningrad Codex tahun 1108 M dan penemuan cetakan lambang ini di duit syiling bertarikh dari abad ke-13 M.

Pada lambang ini, kita boleh melihat adanya dua buah bentuk segitiga yang digabungkan yang dimana pada satunya berada pada posisi mengarah ke atas dan satu laginya mengarah ke bawah. Dua buah segitiga ini melambangkan:

1. Segitiga atas: Menghadap Tuhan (menyembahNya).

2. Segitiga bawah: Kehidupan di atas dunia sekarang.

Lambang segitiga ini adalah seimbang, iaitu melambangkan kehidupan manusia yang saling berhubungkait antara satu sama lain dan tidak akan terpisah selamanya.

Nabi Ibrahim a.s atau Abraham dikenali sebagai titik utama kelahiran agama Yahudi, Kristian dan Islam. Lambang Star of David diinspirasikan daripada Nabi Daud a.s atau David yang mengasaskan Kerajaan Yahudi rasmi pertama di dunia di Jerusalem (Baitulmaqdis) setelah baginda mengambil alih takhta menggantikan Raja Thalut. Kerajaan Yahudi dihancurkan sepenuhnya oleh Raja Nebuchadnezzar II dari Babylonia pada tahun 586 SM.

Tragedi penaklukan Jerusalem inilah membawa kepada perpecahan kepada bangsa Yahudi dan pada zaman sekarang hanya tiga buah kelompok Yahudi sahaja yang masih wujud iaitu Kohanim, Levites dan Israel.

Kewujudan ketiga kelompok Yahudi inilah yang membawa kepada penciptaan lambang Star of David yang berbucu tiga.

Kini, lambang Star of David menjadi simbol dalam bendera negara mitos Israel.

MENORAH

Merupakan salah satu simbol agung suci bangsa Yahudi., kegunaannya sebagai pemegang lilin yang bercabang sembilan. Simbol ini merujuk kepada bab Isaiah (42) ayat 6 yang membawa maksud sebagai ‘a light unto all nations’.

Menorah ini dipasang atau dinyalakan setiap kali tibanya hari perayaan Hanukkah (Festival of Lights)  berdasarkan sistem kalendar Yahudi, Luach. Perayaan Hanukkah selalunya bermula pada tanggal 25 bulan Kislev dan berakhir pada 2 atau 3 bulan Tevet. Perayaan ini berlangsung selama lapan hari berturut-turut.

Ketika menyambut perayaan ini, penganut Yahudi akan meletakkan setiap lilin pada setiap cabang Menorah, iaitu sebanyak lapan cabang sahaja seiring dinyalakan sebanyak lapan malam, satu malam, satu lilin, sehinggalah kesemua lilin berjaya dinyalakan.

Cabang kesembilan yang terletak pada posisi tengah merupakan tempat letaknya lilin istimewa iaitu lilin shamash. Lilin shamash berfungsi sebagai pembakar kepada lilin-lilin yang lain. Selalunya cabang lilin shamash diletakkan atau direkabentuk dalam kedudukan yang lebih tinggi atau rendah.

Menorah dapat djejak dalam sejarah iaitu ketika Raja Nebuchadnezzar II dari Babylonia menawan Jerusalem, Menorah asli yang disimpan di sinagog (tempat beribadat Yahudi) dirampas dan dibawa ke Babylonia. Sehingga ke hari ini, misteri kehilangan Menorah masih belum terungkai. Ada kisah yang menyatakan Menorah disembunyikan oleh para rabbai ketikamana Jerusalem dijarah oleh tentera Babylonia dan ada yang sebaliknya.

Tetapi sejarah yang merujuk kepada peristiwa perayaan Hanukkah boleh dilihat pada kisah popular iaitu pada zaman pemerintahan empayar Selecuid, Raja Antiochus IV Epiphanes menawan Jerusalem pada tahun 175 SM. Dalam kempen penaklukannya ini, Temple of Solomon Kedua (sinagog) dihancurkan lalu ia digubah menjadi kuil pemujaan kepada Dewa Zeus.

Bangsa Yahudi didiskriminasikan dan segala upacara keagaamaan Yahudi diharamkan. Penindasan seperti ini melahirkan bibit-bibit pemberontakan dari pihak penganut Yahudi. Beberapa siri pemberontakan dan serangan berlaku ke atas pentadbiran Raja Antiochus sehinggalah kumpulan pemberontak Yahudi pimpinan Judah berjaya mengambil alih semula Jerusalem pada tahun 165 SM.

Setelah sinagog dibersihkan, maka Menorah (bukan asli) diletakkan kembali menggantikan tugu Zeus. Apabila mahu menyalakan api, para rabbai hanya menjumpai sisa satu bekas minyak sahaja yang mampu membakar Menorah selama sehari, tetapi keajaiban sebaliknya berlaku apabila api yang dinyalakan pada Menorah tersebut terbakar dengan jayanya selama lapan hari berturut-turut.

Kemenangan ini dikenang sebagai perayaan hari Hanukkah dan nyalaan Menorah sebanyak lapan malam diambil daripada kisah keajaiban tersebut. Pembaca boleh merujuk pada kitab Bible bab Exodus (25) ayat 31 sehingga ayat 40.

MEZUZAH

Fungsinya seperti tangkal suci untuk penganut agama Yahudi. Selalunya Mezuzah diletakkan di luar pintu utama rumah sahaja dan ia dilarang sama sekali diletakkan di depan pintu almari mahupun pintu bilik air. Kedudukan Mezuzah tidak menegak, selalunya diletakkan dalam posisi senget seperti gambar di atas.

Mezuzah dibahagikan kepada dua bahagian iaitu:

1. Bekas, tempat meletak klaf.

2. Klaf (gulungan Mezuzah) iaitu gulungan kertas yang mengandungi perkataan Shin, yang dipercayai sebagai abjad pertama nama Tuhan. Ianya juga mengandungi pesanan daripada kitab Bible bab Deuteronomy (6) ayat 4 sehingga ayat 9.

Ketika proses menjalankan ritual memasang Mezuzah, si pemakai akan membacakan doa ini:

“Barukh ata Adonai Eloheinu melekh ha-olam, asher kiddeshanu be-mitzvotav ve-tzivvanu likboa mezuzah”.

Fungsi Mezuzah tidak lain hanya sebagai pengingat kepada penganut Yahudi bahawasanya selalu hidup bertawadhu dan mengingatiNya segala pesananNya dalam ayat di atas.

Penganut agama Yahudi akan melekatkan Mezuzah ini di pintu rumah setelah mereka menetap di suatu kediaman baharu setelah melepasi tempoh 30 hari bermukim. Setiap tujuh tahun sekali, bekas Mezuzah ini akan diperiksa untuk melihat samada tulisan ayat-ayat suci ini hilang atau terkoyak.

Ini kepercayaan penganut Yahudi walaupun ianya membawa konsep bertawadhu, kau janganlah bebal sangat pergi sangkut papan rehal kat depan pintu. Nanti tak pasal-pasal kena hentak dengan tok siak masjid.

TALLIT

Sepertimana umat Islam yang mengenakan pakaian ihram ketika melaksanakan ibadah haji dan umrah, penganut agama Yahudi turut mempunyai pakaian ibadahnya sendiri ketika menghadap Tembok Ratapan di Jerusalem atau upacara keagamaan tertentu. Diperbuat daripada kain putih biasa dan bercorak hitam.

Selain tallit, ia juga dikenali sebagai Tzitzit atau Jewish Prayer Shawl. Seledang ini dipakai sekurang-kurangnya mampu menutupi setengah badan (keliling leher sehingga menutupi bahu).

Pemakai tallit harus memastikan tallit yang dipakai tidak menyentuh . Kesucian selendang ini harus dijaga dengan baik. Selain itu, tallit juga haram dipakai di dalam bilik air atau tempat-tempat yang kotor.

Juga dipakai sepanjang hari ketika hari perayaan Yom Kippur dan hanya lelaki yang sudah baligh diwajibkan memakai tallit. Ya, kalau ada orang hadiahkan selendang ini, kau jangan pakai pula. Lebih baik selendang ini kau buat alas meja. Lawa pun lawa.

TEFILLIN

Selain tallit, penganut agama Yahudi juga memakai tefillin iaitu seutas tali kulit yang dipasang sebuah kotak kubus kecil yang dimana di dalam kotak kubus tersebut tersimpannya gulungan kertas ayat suci dari Old Testament Torah iaitu:

“You shall put these words of mine on your heart and on your soul, and you shall tie them for a sign upon your arm, and they shall be as Totafot between your eyes”.

(Deuteronomy 11:18).

Sepertimana dalam gambar di atas, tali kulit tersebut dipakai dengan melilitkan talinya di kedua belah tangan (lengan dan jari) sebanyak tujuh kali dan kotak kubus tersebut diletakkan tepat di atas dahi si pemakai. Selalunya ianya dipakai ketika si pemakai sedang melakukan upacara keagamaan mereka.

Doa yang dibaca oleh Yahudi ketika melilitkan tali tersebut:

“Blessed are You, Lord our God, King of the universe, who has sanctified us with His commandments and commanded us to put on Tefillin”.

Tali kulit Tefillin ini jauh beza dengan tali pinggang yang kau lilit kat seluar jeans bundle tu. Jangan pula lepas ni, puak fitan kata tak boleh pakai tali pinggang sebab ikut agama Yahudi.

KIPPAH

Sepertimana umat Islam memakai songkok, tarbus, serban dan kopiah, umat Yahudi pula memakai Kippah atau nama lainnya adalah Yarmulke. Kippah ini boleh dipakai oleh lelaki atau perempuan Yahudi, tetapi di dalam mazhab Yahudi Ortodoks, hanya lelaki yang memakainya.

Si pemakai boleh memakainya selalu tidak kira masa, bahkan ketika makan, belajar ataupun ketika beribadah (kecuali masa mandi dan tidur). Simbol memakai Kippah adalah sebagai sentiasa berasa dirinya hina di bawah perintah Tuhan, iaitu merujuk kepada 10 Commandents.

Tiada keistimewaan sangat, hanya sebagai pakaian yang melambangkan penganut agama Yahudi sahaja.

Lepas ni nak pakai kopiah tu, pakai dalam posisi elok sikit, jangan nak miringkan kat belakang sangat acah-acah tunjuk rambut depan. Kau tu dah la muka Yahudi, jangan nak sombong jadi Yahudi lagi.

SHOFAR

Merupakan alat peniup yang ditiupkan oleh penganut agama Yahudi setiap kali menyambut tahun baru mereka, Rosh Hasanah mengikut sistem kalendar Yahudi pada hari pertama dan hari kedua dalam bulan ketujuh, Tishrei.

Di dalam Torah/Taurat, hari tersebut dipanggil juga sebagai Hari Yom Teruah (Hari Menjerit/Mengangkat Suara). Ada empat bunyian dari Shofar, iaitu:

1. Tekiah.2. Shevarim.3. Teruah.4. Tekiah Gedolah.

Shofar selalunya dibuat daripada tanduk kambing biri-biri, sepertimana kisah bersejarah yang mana Nabi Ibrahim a.s atau Abraham mendapat perintah langsung dari Allah swt untuk menyembelih anaknya, Nabi Ismail a.s atau Ishmael.

Tetapi pada waktu tersebut, Allah swt menukarkan posisi Nabi Ismail a.s kepada kambing biri-biri. Daripada kisah ini, penganut agama Yahudi menggunakan Sofar sebagai simbol menuju atau membuka Tahun Kebangkitan, tahun yang dimana mengikut segala perintahNya.

Shofar ini bukan sangkakala.

CHAI

Penganut agama Yahudi juga mempunyai cogan kata yang bersifat ‘yahudik’ iaitu Chai yang digabungkan daripada dua perkataan iaitu:

1. Chet.2. Yod.

Gabungan daripada dua perkataan ini menghasilkan perkataan Chai yang membawa makna ‘kehidupan’ dalam bahasa Ibrani. Kalau kau berjumpa dengan Yahudi, kau ucaplah, “Shalom Chai”.

Daripada perkataan Chai ini, lahirlah kepercayaan penganut agama Yahudi iaitu nombor bertuah mereka adalah nombor 18. Jadinya, segala bentuk jumlah yang didapatkan daripada perhitungan nombor 18 membawa keberuntungan.

Contohnya, 18+18 sama dengan 36. 18+18+18 sama dengan 54. Dan seterusnya, apa-apa nombor yang terhasil daripada penambahan nombor 18 adalah pilihan utama penganut agama Yahudi.

Eh, abang, kalau macai atau mahacai tu macam mana ye?

Kalau macai dan mahacai itu lebih hina daripada Chai, sebab mereka membawa simbol kehinaan dan Chai membawa maksud kehidupan…

HAMSA HAND

Terdapat pelbagai nama iaitu Khamsa, Hand of Fatima dan Hamesh Hand. Kau jangan peninglah nak panggil apa, bukan kau pakai pun. Selalunya simbol ini dijadikan kalung oleh penganut agama Yahudi sebagaimana simbol Chai.

Dalam bahasa Ibrani, nombor lima dipanggil Hamesh dan Torah mengandungi lima buah buku (bahagian). Daripada kedua buah sebab inilah, tangan digunakan sebagai simbol Hamsa.

Dengan lahirnya simbol tangan, maka ianya juga memiliki makna lain iaitu manusia wajiblah selalu menggunakan kelima-lima pancainderanya untuk selalu mengingatiNya. Apa pancaindera tersebut? Deria melihat, mendengar, menyentuh, bercakap dan menghidu.

Ada kisah lain menyatakan, simbol ini diambil daripada bayangan tangan Tuhan mereka. Dan mata itu melambangkan sebagai ‘perlindungan Tuhan daripada anasir-anasir syaitan’.

Sekali pandang simbol Hamsa ini macam simbol Eye of Osiris ja. Kalau pengikut fitan mesti dah kata ini, Illuminati. Ya atau tidak, saya hanya mampu mengucapkan ‘Wallahu’alam’.

Sekian, penerangan serba ringkas dari saya. Jika pembaca ingin menelaah serba sedikit tentang sejarah hubungkait Yahudi dan Baitulmaqdis, bolehlah membacanya di pautan:

1. https://www.thepatriots.asia/kenapa-baitulmaqdis-penting-untuk-umat-islam/

2. https://www.thepatriots.asia/siapakah-yang-membangunkan-masjid-al-qibli-dan-kubah-as-sakhra/

3. https://www.thepatriots.asia/kronologi-baitulmaqdis-zaman-khulafa-ar-rasyidin-sehingga-ke-zaman-bani-umayyah/

Sumber rujukan:

1. The Encyclopedia of Jewish Symbols oleh Ellen Frankel dan Betsy Patkin Teutsch.

2. Menorahs, Mezuzas, and Other Jewish Symbols oleh Miriam Chaikin.


Penemuan “Keris” Alam Melayu Di Wales

Hari ini dunia medsos digemparkan dengan penemuan senjata Alam Melayu di Sungai Towy @ Tywi di Wales, United Kingdom.

Ia dijumpai berdekatan tapak Pelabuhan Carmarthen, yang juga merupakan sebuah pelabuhan yang terkenal dahulu. Pelbagai spekulasi mula ‘membiak’ daripada penemuan ini, tetapi pada pendapat kami di The Patriots, ianya terlalu awal untuk membuat sebarang andaian.

Portal DailyMail mengatakan bahawa senjata tersebut berasal dari kurun ke-18 tetapi sejauh mana kebenaran timeline tersebut belum boleh disahihkan kerana belum dibuat carbon dating terhadap bilah senjata tersebut.

Di sebelah kita pula, ia terlalu awal juga untuk mengatakan ia Sundang atau Keris Panjang.

Perbincangan mengenai sama ada ia Sundang atau Keris Panjang ini timbul kerana kedua bilah tersebut membawa prestij etnik berlainan rumpun Melayu.

Tambah lagi, kita belum tahu bagaimana ia boleh berada di situ. Ia boleh jadi melalui pelayaran, atau di bawa balik oleh penjelajah Eropah sendiri.

Apa pun spekulasi, andaian dan teori, kita letak ke tepi dahulu dan bersama-sama kita meraikan berita baik ini, menghargai penemuan ini yang membawa simbol Kepulauan Melayu.


Bloody Mary, Sang Penumpah Darah

Mat saleh kalau mencarut akan sebut “bloody mary!” Tapi korang tahu tak, Bloody Mary sebenarnya nama gelaran seorang ratu yang hidup abad pertengahan.

Mary I of England ialah ratu pertama yang berhak memerintah bumi Inggeris. Dia berkepercayaan Kristian Roman Katolik. Mesti korang tertanya-tanya, dari mana dia dapat gelaran ‘bloody’?

Tangannya berlumur dengan darah penganut agama Kristian mazhab Protestant. Pada pandangannya, mereka semua sesat belaka. Tanpa belas kasihan, ratusan orang mati dibakar atas kayu pancang.

Perangai bengis ni mungkin diwarisi daripada ayahandanya, Henry VIII yang membunuh 81 orang atas tuduhan sesat.

Cara hukum bunuh dengan membakar mangsa digunakan untuk menghapuskan jasad secara keseluruhan. Takut kalau tak buat macam ni, pengikut lain ambil jasad tu buat azimat. Selesai pembakaran, abu mayat akan dicampak ke sungai. Takde tinggal saki baki sikit pun.

Akan tetapi, walaupun Mary I berjaya membakar lebih 300 orang penganut Kristian Protestant, mazhab itu tidak mati di England. Yang lebih ironik, takhtanya digantikan oleh Elizabeth I yang bermazhab Kristian Protestant.

Semua usaha Mary I akhirnya jadi sia-sia. Kalau sebelum ni orang Protestant yang kena bunuh, bila pemerintahan baru naik yang kena bunuh adalah orang Katolik pula. Sesiapa yang nak jadi paderi Katolik akan dituduh pengkhianat dan dihukum gantung sampai mati.

Sejarah ditulis oleh pihak yang menang.

Di England, yang menang ialah Protestant dan Mary I dipotret sebagai jahat dengan gelaran Bloody Mary.

Naratif ini dipopularkan okeh John Foxe dalam karyanya, The Actes and Monuments atau lebih dikenali dengan nama Foxe’s Book of Martyrs. Buku ini terbit pada tahun 1563.


Hubungan Orang Melayu Dan Orang Asal

1. Pasca PRK P078 Cameron Highlands, menyaksikan banyak sekali persoalan tentang kesetiaan, sokongan juga kecenderungan Orang Asal terhadap calon pilihan BN-PAS yang majoriti ahlinya dari kalangan orang Melayu.

2. Ada yang menyatakan bahawa baharu inilah kali pertama Orang Asal diangkat dan diberi perhatian. Malah inilah kali pertama ada hubungan jelas kerjasama antara Orang Asal dan Melayu.

3. Sebenarnya, persefahaman dan kerjasama antara Orang Asal dan Melayu sudah bermula sejak sekian lama. Mereka ini sentiasa signifikan di dalam peradaban dan ketamadunan Melayu.

4. Melayu Proto misalnya, selain Senoi dan Negrito adalah salah satu dari tiga kelompok besar Orang Asal di Tanah Melayu ini. Orang Laut yang merupakan pecahan kecil Melayu Proto ini memiliki jalinan sejarah dan hubungan rapat dengan ketamadunan Melayu.

5. Orang Laut, kelompok kecil di bawah Melayu Proto boleh dipecahkan pula kepada beberapa suku yang mendiami kawasan selatan hingga ke bahagian tengah tanah Melayu. Ini bertepatan dengan taburan penempatan termasuklah suku Seletar, suku Kuala atau suku Kanaq, seperti dalam rujukan JAKOA.

6. Sebenarnya, prospek dan kelebihan Orang Laut atau ditulis sebagai Celates (Orang Selat) di dalam rujukan Portugis telah dikenalpasti orang Melayu seawal zaman Sriwijaya lagi.

7. Seperti dinyatakan oleh Wolters (1967), Orang Laut inilah yang berkhidmat untuk kerajaan Sriwijaya bagi memandu dan mengepalai, menggesa gerombolan kapal-kapal dagang asing yang melalui Selat Melaka untuk singgah ke pelabuhan-pelabuhan negeri yang bernaung di bawah Sriwijaya.

8. Kelebihan Orang Laut memahami selok belok kelautan dan kawasan Selat Melaka menjadikan mereka antara aset penting Sriwijaya untuk terus mengawal sekaligus menguasai laluan laut yang penting, menghubungkan dunia Barat dan Timur itu.

9. Kesetiaan Orang Laut ini untuk terus berkhidmat di samping pemerintah dan Raja Melayu berterusan sehinggalah Parameswara menaiki takhta di Palembang. Baginda yang kemudiannya terpaksa melarikan diri ke Temagi sebenarnya telah dibawa dengan selamat di bawah kawalan oleh Orang laut, seperti yang dicatatkan oleh Eredia (1613).

10. Malah, Cortesao (1990) dan Barros (1777) juga menulis bahawa Celates inilah yang membuat tinjauan awal mencari tanah sesuai untuk membuka negeri selepas Paramesawara lari dari Temagi ke Muar dan kemudian ke Melaka. Mereka juga dikatakan telah bertanggungjawab mencadangkan kepada Parameswara bahawa Melaka adalah tempat paling sesuai untuk membuka kerajaan.

11. Ini selepas Orang Laut juga memberi syor bahawa Melaka adalah kawasan yang sesuai untuk pelabuhan dan kapal dagang singgah, selain memiliki tanah yang subur dan banyak sekali tanaman untuk dijadikan makanan.

12. Semenjak itu, Orang Laut terus bekerjasama rapat dengan Raja Melayu. Mereka sama-sama membangunkan Melaka, malah berkahwin pula dengan keturunan Raja-Raja Melayu dan Melayu kebanyakan. Hubungan Orang Asal dengan Melayu bolehlah digambarkan bagai isi dengan kuku.

13. Andaya (1975) ada memetik sumber Tom Pires di dalam Suma Oriental (1515) yang menyatakan bahawa Laksamana dan Bendahara Melaka juga adalah berketurunan Orang Laut, hasil perkahwinan antara mereka dengan pembesar Melayu di Melaka ketika itu.

14. Orang Laut ini juga menganggotai angkatan tentera Melaka malah berkhidmat sama mempertahankan Melaka sehingga Portugis datang menjajah.

15. Perkataan Celates disebut juga di dalam ‘Portuguese Documents on Malacca from 1509 to 1511’ sebagai pencipta racun berbisa untuk anak panah dan mata sumpit oleh pertahanan Melaka ketika serangan Portugis.

16. Ilmu toksikologi ini sangat tinggi hinggakan ia asalnya tiada ubat, kecuali dengan ehsan Orang Laut itu juga maka baharu ia boleh diubati.

17. Kepercayaan Sultan Mahmud pemerintah Melaka terhadap Orang Laut ini berterusan apabila mahukan Orang Laut sendiri untuk membawa baginda keluar dari Melaka ke Johor selepas Melaka jatuh ke tangan Portugis pada 1511.

18. Semasa kerajaan Johor-Riau wujud, kemudian mengecap kemakmuran, dan ketika Perang Tiga Segi melawan Acheh dan Belanda merebutkan kawalan mutlak ke atas Selat Melaka, Orang Laut terus setia di samping Raja Melayu, Sultan Mahmud ketika itu. Sesuai dengan namanya, Orang Laut begitu gah di laut, yang merupakan rumah mereka.

19. Orang Laut ini jugalah yang membantu Johor untuk terus memliki kelebihan dan mengugut Belanda supaya tidak campur tangan dalam urus tadbir kerajaan Johor-Riau atau melakukan provokasi sebarangan terhadap kapal-kapal milik kerajaan Johor-Riau ketika itu.

20. Bahkan, Andaya (1975) berpendapat, jika tanpa bantuan Orang Laut, mustahil pakatan Johor-Belanda dapat merampas Melaka dari tangan Portugis pada 1641, termasuklah mengangkat Johor untuk menyaingi Jambi dalam peperangan antara keduanya sekitar 1660-an hingga 1670-an.

21. Sehinggalah Sultan Mahmud II dibunuh di dalam peristiwa ‘Sultan Mahmud Mangkat Dijulang’ Orang Laut terus setia di sisi Raja Melayu sehingga ke akhir hayatnya.

22. Begitulah bagaimana akrabnya hubungan antara Melayu dan Orang Asal di Tanah Melayu.

23. Malah jika diteliti, YB Ramli Mohd Nor, ahli Parlimen Cameron Highlands yang baru dipilih kelmarin adalah merupakan seorang anak jati Semai. Beliau yang juga seorang mantan ACP atau Ketua Polis Daerah sebenarnya meneruskan legasi suku Semai yang ada reputasi menggerunkan.

24. Manakan tidak, suku Semai adalah antara suku yang paling besar keanggotaannya di dalam pasukan Senoi Praaq, satu unit elit pasukan keselamatan negara yang terdiri dari Orang Asal, membantu kerajaan dan rakyat Tanah Melayu semasa era Darurat dan ancaman Komunis yang datang dari hutan.

25. Sumbangan anak Semai dan lain-lain Orang Asal di dalam pasukan elit ini berfungsi seawal 1946 lagi selaku mata dan telinga kerajaan, menyalurkan maklumat tentang pergerakan komunis di dalam hutan Tanah melayu ketika itu.

26. Reputasi dan potensi mereka asalnya dicungkil pelatih SAS British, hinggalah mereka kemudiannya dipercayai dan dihormati untuk kemudiannya diberi tanggungjawab untuk sama bertempur menentang Komunis, sekaligus menyelamatkan rakan mereka yang diculik atau yang cenderung untuk menyokong Komunis.

27. Anggota Senoi Praaq yang sejak azali memiliki keistimewaan untuk mengadaptasi dengan persekitaran hutan dilihat memiliki kelebihan untuk mengenalpasti kedudukan Komunis di dalam hutan Malaya. Kemahiran mereka memburu, menghidu, memerhati, menjejak dan mengesan kedudukan Komunis mendapat pengiktirafan SAS dan pastinya amat menakutkan Komunis. Manakan tidak, hutan adalah rumah dan taman permainan Orang Asal ini sejak dilahirkan lagi.

28. Anggota Senoi Praaq diberikan kebebasan untuk mengekalkan cara mereka bekerja di dalam hutan, namun dibekalkan dengan uniform bagi menggantikan pakaian asal, diberikan senjata bagi menggantikan sumpit malah dibekalkan juga ransum tempur sama seperti anggota tetap lain.

29. Begitulah, sumbangan Orang Asal dalam ketamadunan Melayu adalah satu sejarah panjang dan unik. Keakraban ini berterusan sejak mulanya peradaban di Tanah Melayu hinggalah negara Malaysia ini merdeka juga akhirnya dengan keringat, darah dan air mata Orang Asal.

30. Jasa mereka banyak sekali dalam puas menabur bakti, menyerah raga dan membayar nilai kebebasan ini dengan nyawa mereka sendiri. Mereka ini lebih cekap, arif dan lebih tahu menghidu dengan cekap, siapa lawan dan siapa kawan.

RUJUKAN:1. Jane Kate Leonard (1984). Wei Yuan and China’s Rediscovery of the Maritime World

2. Andaya, L. Y. (1975). The Kingdom of Johor, 1641-1728: A study of economic and political developments in the Straits of Malacca

3. (1944). The Suma oriental of Tomé Pires : an account of the East, from the Red Sea to Japan, written in Malacca and India in 1512-1515; and, the book of Francisco Rodrigues, rutter of a voyage in the Red Sea, nautical rules, almanack and maps, written and drawn in the East before 1515

4. Barnard (2007). Celates, Rayat Laut, Pirates: The Orang Laut and Their Decline in History

5. https://www.jakoa.gov.my/


Julia Child: Dewi Masakan Perancis Amerika Perisik OSS?

Malaysia mempunyai ramai personaliti masakan yang sudah dikenali umum seperti Datuk Chef Wan, Chef Ismail Ahmad dan Chef Sherson Lian. Di Amerika Syarikat sendiri, antara nama personaliti masakan yang dianggap legenda ialah Julia Child, individu bertanggungjawab memperkenalkan masakan Perancis kepada masyarakat sana melalui bukunya, Mastering the Art of French Cuisine (Menguasai Seni Masakan Perancis) dan rancangan televisyen The French Chef pada tahun 1963. Tetapi tahukah anda, Child juga sebenarnya pernah bekerja dengan Pejabat Perkhidmatan Strategik (OSS) iaitu pelopor kepada Agensi Perisikan Pusat (CIA)?

Tidak seperti perisik lain yang berkhidmat di lapangan, kebanyakan masanya dihabiskan di meja pejabat. Semasa menawarkan diri berkhidmat dengan OSS, Child sebenarnya masih terasa dengan penolakan Kor Tentera Wanita atau unit tentera simpanan Tentera Laut Amerika Syarikat kerana dianggap terlalu tinggi. Ini kerana ketinggian maksimum bagi kedua-dua unit ini ialah enam kaki sedangkan Child mempunyai ketinggian enam kaki dua inci. Bagi OSS, penolakan dua unit tersebut merupakan satu keuntungan pada mereka berdasarkan nota temubualnya, “Tanggapan yang baik, berbudi bahasa, berwaspada, berkebolehan dan tinggi.”

Seperti kebanyakan wanita yang bekerja di OSS ketika itu, beliau bermula sebagai pembantu pengkaji di bahagian Perisikan Rahsia. Kebanyakan masanya dihabiskan dengan menaip nama-nama dan alamat-alamat eksekutif kerajaan dalam fail-fail yang telah dinyahsulitkan. Child menggambarkan tugasnya dengan berkata, “Menaip 10,000 kad putih kecil dan diletakkan untuk pemindahan.” Sesiapa yang mendengarnya pasti merasakan ianya satu tugas yang membosankan tetapi pengalaman dan bakatnya mula disedari oleh pentadbiran OSS. Ini membolehkannya mendapat kenaikan pangkat dan bertukar dari satu jabatan ke satu jabatan yang lain serta diberi lebih banyak tanggungjawab.

Semasa di Bahagian Peralatan, Penyelamatan dan Kecemasan Laut inilah, nama Child semakin dikenali dan tidak mengejutkan ia turut menyumbang kepada pengenalan karier kulinarinya. Di sini, OSS diberi tugas membuat satu bahan penghalau jerung pada Julai 1942. Penghalau jerung dilihat dapat menghalau jerung dari terus mengaktifkan bom dasar laut secara tidak sengaja yang mensasarkan kapal selam Jerman kerana menyangka itu makanan percuma. Selain itu, penghalau jerung ini juga dilihat mengurangkan perasaan panik dan meningkatkan moral tentera yang sentiasa ditakut-takutkan oleh pihak media berkenaan serangan jerung di laut. Dua orang diberi amanah untuk menyelesaikan tugas ini ialah Kapten Harold J. Coolidge, seorang saintis dari Muzium Perbandingan Zoologi di Harvard dan Dr Henry Field, kurator Muzium Sejarah Semulajadi di Chicago.

Dan sepanjang tahun 1943, Child merupakan pembantu eksekutif Coolidge dan bekerjasama rapat dengan mereka berdua. Dalam satu temubual bersama rakan sekerja OSS yang juga penulis buku Sisterhood of Spies, Betty McIntosh, beliau berkata, “Saya katakan kita semua banyak berseronok. Kita mereka kit penyelamat dan kelengkapan perisik lain. Saya difahamkan penghalau jerung yang dibangunkan ini digunakan pada kelengkapan angkasa yang dijatuhkan dan ia diikat sekitarnya supaya jerung tidak menyerang bila berada dalam laut.” Sepanjang tahun itu, lebih 100 bahan dicuba dari daging bangkai jerung hingga campuran asid dan alkali. Resepi yang mendapat kelulusan OSS ialah campuran kuprum asetat dan pewarna hitam yang menghasilkan bau jerung mati. Walaupun kadar kejayaannya hanya pada kadar 60% tetapi itu sudah cukup menjauhkan jerung selama enam hingga tujuh jam.

Antara tahun 1944 hingga 1945, Child dihantar ke luar negara dan bekerja di Ceylon (Sri Lanka) dan Kunming, China. Semasa tempoh dua tahun itu, beliau merupakan Ketua Pendaftar OSS dan tahu aliran masuk dan keluar mesej yang melalui pejabatnya kerana unitnya berkhidmat kepada semua cawangan perisikan. Semasa di Ceylon ini juga, Child mempunyai akses kepada rancangan sulit menyerang Semenanjung Tanah Melayu. Apa yang dilakukannya itu menarik perhatiannya walaupun sedar ia datang dengan ancaman ke atas nyawanya. Child menceritakan pengalamannya semasa di Ceylon, “Ada pertunjukan filem dan tarian yang diadakan dua kali seminggu di kelab pegawai-pegawai Amerika dan berjalan disuluhi cahaya bulan. Pada hari Ahad pula, ada aktiviti berkelah, golf, tenis, berenang atau bersiar-siar di Colombo.” Di Kunming, beliau dipertemukan dengan suaminya, Paul Cushing Child yang juga seorang pekerja OSS dan berkahwin pada 1 September 1946 di Lumberville, Pennsylvania.

Suaminya, Paul merupakan orang bertanggungjawab memperkenalkan masakan Perancis kepadanya. Ini berlaku selepas beliau meninggalkan OSS dan Paul ditugaskan ke Paris selepas menyertai Perkhidmatan Luar Amerika Syarikat. Beliau ditugaskan sebagai pegawai pemamer Agensi Informasi Amerika Syarikat dan ketika itulah, Child mempelajari seni memasak di sekolah memasak berprestij, Le Cordon Bleu. Child berbuat demikian kerana mahu mengisi masanya dengan aktiviti bermanfaat tatkala suaminya tiada di rumah kerana bekerja. Dan apa yang berlaku selepas itu menjadi sejarah dan menjadi legasi terhebat Child kepada dunia masakan Amerika Syarikat.

SUMBER

1. Agensi Perisikan Pusat (CIA). (2007). A Look Back … Julia Child: Life Before French Cuisine. https://www.cia.gov/news-information/featured-story-archive/2007-featured-story-archive/julia-child.html

2. Frost, Natasha. (2018). History.com. Julia Child’s Spy Days Included Work on a Shark Repellent. https://www.history.com/news/julia-child-oss-spy-wwii-shark-repellent


JL123: Nahas Pesawat Paling Berdarah

Jepun akan sentiasa meratap pemergian Japan Airlines 123 (JL123), yang terhempas di Gunung Takamagahara pada 1985. Sudah lebih 30 tahun lamanya, namun kepedihan keluarga mangsa tetap berlarutan. Seorang bayi yang dilahirkan selepas ayahnya dimasukkan dalam senarai kematian kini sudah dewasa. Demi memperingati seorang ayah yang dia tidak kenal, Diana Yukawa mendaki Gunung Takamagahara tempat berlakunya nahas itu semata-mata untuk bermain biola mengikut rentak muzik ditulisnya sendiri.

Tragedi ini berlaku ketika Jepun menghampiri suatu perayaan yang dikenali sebagai “Bon” atau “Obon”. Sempena perayaan ini, penganut-penganut Buddha Jepun akan menziarahi keluarga dan juga membersih kubur nenek moyang mereka. Hampir sama seperti Aidilfitri, jadi kehilangan orang-orang tersayang pada ambang perayaan ini sememangnya akan menyentuh hati. Tetapi bukan semua mangsa nahas ini berasal dari Jepun. Lebih kurang 21 orang mewakili Amerika Syarikat, China, Hong Kong, India, Itali, Jerman Barat, Korea Selatan dan United Kingdom.

Ia bermula sepertimana majoriti nahas pesawat yang lain bermula: rutin seharian. Tiada siapa yang sangsi nasib rutin ini, tambah apabila sebuah pesawat dikendalikan juruterbang-juruterbang berpengalaman seperti Kapten Masami Takahama (rekod 12,400 jam penerbangan), Pembantu Pertama Yutaka Sasaki (rekod 4,000 jam penerbangan) dan Pembantu Kedua Hiroshi Fukuda (rekod 9,800 jam penerbangan).

Namun pengalaman hampir 36 bulan di kokpit tidak mampu menyelamatkan pesawat ini.

12 minit selepas berlepas, satu letupan kuat, disusuli satu lagi letupan, meletuskan detik-detik cemas dalam dunia aviasi, terutamanya JL123 sendiri. Kejutan ini tidak diikuti ledakan api. Ketika barisan penyiasat mendengari letupan-letupan ini, jantung mereka berdegup kencang sambil berfikir bahawa ini ialah angkara pengganas. Apa yang membuatkan mereka berpendapat sedemikian semestinya melibatkan Trans World Airlines 847, yang dirampas Hezbollah dan Jihad al-Islami dua bulan sebelum JL123 terhempas.

Walau bagaimanapun, kes JL123 tidak berkaitan dengan aktiviti keganasan. Ia merupakan hasil daripada penyahmampatan yang mengejut di bahagian buritan pesawat. Ibaratkan apabila tingkap pesawat dicucuk, udara bertekanan mula keluar dariapda pesawat, pun secara mengejut sehingga mampu koyakkan ekor pesawat.

Situasi mendebarkan bermula di Menara Kawalan setelah menerima isyarat kecemasan daripada kokpit. Kapten Takahama meminta pendaratan cemas di Lapangan Terbang Antarabangsa Haneda di Tokyo. Semasa penstabil vertikal (ekor pesawat) terkoyak, iaitu ketika letupan kedua, pesawat JL123 telah kehilangan sistem hidraulik. Ini kerana keempat-empat wayar hidraulik telah terputus. Dan tanpa hidraulik… tanpa penstabil vertikal… pesawat ini sebenarnya sudah tanpa harapan, tambah apabila langkah-langkah yang diambil juruterbang seperti menurunkan tayar mengeruhkan lagi keadaan.

Kapten Takahama meminta izin pendaratan di Haneda, tetapi kebenaran yang diberikan tidak mendatangkan manfaat. Sesungguhnya kokpit telah kehilangan kawalan pesawat ini buat selama-lamanya. Altitud pesawat yang naik turuk sesuka hati menandakan JL123 telah memasuki pola pergerakan “phugoid”. Semasa JL123 menjunam, ia mula memecut – kelajuan yang mendadak mendongakkan pesawat itu berdasarkan hukum fizik iaitu daya “lift”. Tetapi setelah pesawat JL123 mendaki, kelajuannya menurun pula, sekali lagi menjunamkan badan pesawat dan mengulangi turutan naik-turun ini tanpa henti dalam masa 32 minit seterusnya.

Dalam masa setengah jam tersebut, penumpang-penumpang sempat menulis nota selamat tinggal untuk ditemui barisan penyelamat yang kemudiannya memberikan kepada keluarga masing-masing.

“Mariko, Tsuyoshi, Chiyoko, jagalah diri baik-baik dan kerja keras, ya. Bantu ibu kamu. Memang perit, tetapi ayah yakin ayah tidak akan selamat. Ayah tak tahu sebab. Dah lima minit dah pun. Ayah taknak naik pesawat dah. Ya Tuhan, tolonglah aku. Bila fikir balik makan malam kita semalam itu adalah yang terakhir. Ada letupan di kabin. Ada asap dan kami mula menurun. Mana kami dok pergi, apa yang akan berlaku? Tsuyoshi, ayah mengharapkan kamu. Mama (merujuk kepada isteri), memang teruk benda ni berlaku. Selamat tinggal ya. Jaga anak-anak kita ini baik-baik. Dah pukul 6:30 sekarang. Pesawat dok berpatah balik dan menurun dengan cepat. Saya benar-benar berterima kasih atas hidup yang bahagia saya nikmati sampailah hari ini.” – Hirotsugu Kawaguchi.

Pesawat ini mungkin akan naik turun lagi sehingga kehabisan minyak atau secara mustahil mendarat dengan selamat jika tiada halangan di hadapan. Dalam usaha mengembalikan pesawat ke Haneda, JL123 membuat pusingan menghala ke Barat Laut, lalu menuju kearah kawasan pergunungan di Gunma dimana pesawat ini menyembah bumi – menamatkan hampir 2,000 saat yang meluruhkan jantung. Bermula dengan sayap, pesawat lumpuh ini menghentam lereng bukit yang membuatkannya terbalik dan berhenti di bumbungnya pada ketinggian 1,565 meter dari paras laut.

Bagi keluarga mangsa-mangsa, menanti pengumuman meletakkan diri mereka di tempat yang lebih mencemaskan. Jarum-jarum jam bergerak dengan perlahan, pada ketika nama-nama mangsa yang dibaca menyapai cuping telinga mereka seketika jantung kencang menendang dada seolah-olah ingin mematahkan tulang rusuk.

Tetapi bagi pihak berkuasa, terutamanya Boeing, menanti keputusan menjadi keutamaan agar tragedi ini dapat dielakkan. Minda akan memainkan persoalan paling utama, punca nahas – yang langkah pertama dimulakan dengan penemuan perakam data penerbangan dan suara kokpit. Mengorak langkah pertama ini sememangnya sukar, akibat ketinggian kawasan nahas yang akan memakan masa semata-mata untuk naik turun.

Semasa Kapten Takahama bertarung demi keselamatan penumpang-penumpang dan juga dirinya, Tentera Udara Amerika Syarikat sudah mula memantau keadaan dan mengekalkan hubungan bersama menara kawalan Jepun. Pemantauan ini dibuktikan amat memanfaatkan kerana dapat menyediakan pesawat C-130 untuk digunakan. Selepas hilang daripada radar, C-130 dihantar untuk mencari dan akhirnya menemui 20 minit selepas impak. Mengeksploitasi waktu siang sebelum senja menyusul, kru C-130 menghantar data lokasi kepada pihak berkuasa Jepun dan meminta Yokota hantar helikopter Huey ke kawasan nahas.

Tanpa melengahkan masa, pasukan-pasukan penyelamat dikumpulkan tetapi entah apa yang mendorong arahan seterusnya, bantuan Amerika Syarikat dikerahkan agar berjaga sedia sahaja bahawa Tentera Pertahanan Jepun (JSDF) akan menguruskan hal ini tanpa memerlukan bantuan asing. Maka malam menjelma – lokasi nahas ditemui JSDF tetapi dengan kegelapan dan keadaan muka bumi, operasi menyelamat ditunda sehingga esok pagi berdasarkan laporan tiada mangsa yang terselamat.

Realiti yang akan didedahkan kemudian membongkarkan kejutan besar di sebalik arahan meminta Amerika Syarikat berpatah balik. Staf perubatan mendapati mayat-mayat mempunyai kecederaan spesifik, menunjukkan bahawa lebih ramai mangsa yang sebenarnya terselamat tetapi mati akibat kejutan atau apa-apa kecederaan yang jika dirawat dengan segara tidak akan meragut nyawa. Jika operasi menyelamat dimulakan 10 jam awal, lebih ramai penumpang dapat diselamatkan. Dan operasi menyelamat sebenarnya dimulakan 12 jam selepas Amerika Syarikat dihalang pendaratan.
Sehingga hari ini, Jepun tidak mendedahkan siapa yang menghalang pendaratan Amerika Syarikat agar misi SAR dapat dipercepatkan. Seramai 524 orang menaiki pesawat ini. Hanya empat sahaja yang selamat: seorang pramugari yang tersangkut di celah kerusi, seorang ibu bersama anak perempuannya, dan yang terakhir seorang kanak-kanak yang kehilangan ibu bapa dan adik perempuannya.

Tetapi menurut pramugari tersebut, beliau mengingati cahaya terang dan bunyi helikopter apabila terjaga. Pada ketika itu, beliau masih lagi dengar jeritan dan raungan sakit daripada mangsa-mangsa lain, yang mula mendiam di waktu malam.

Tragedi ini kemudian disiasat secara rapi agar punca nahas dapat dikenalpasti. Proses ini membawa barisan penyiasat menerusi masa ke tujuh tahun lepas apabila JL115 (pesawat yang sama) terseret di bahagian ekor (tailstrike) semasa mendarat di Lapangan Terbang Osaka. Insiden ini telah merosakkan satu bahagian sangat penting yang dikenali sebagai rear pressure bulkhead. Ia beroperasi agar dapat kekalkan tekanan dalam kabin pesawat.

Namun, penyelenggaraan yang dibuat tidak menepati piawaian-piawaian Boeing. Plat-plat yang menggantikan plat-plat rosak diskrukan dengan cara yang salah. Salah satu plat mempunyai dua baris rivet, manakala plat kedua pula memiliki satu sahaja. Pembaikan salah ini mengurangkan kemapanan logam sebanyak 30% jika dibandingkan dengan kemapanan pembaikan sempurna.
Salah seorang penyiasat membuat pengiraan matematik tentang kebolehan pesawat ini untuk berlepas dan mendarat dengan prasarana pembaikan yang salah ini. Beliau mendapat angka 11,000 kitaran berlepas-mendarat. Secara realiti, JL123 telah menjayakan 12,318 kitaran sejak pembaikan luar protokol itu – tidak begitu jauh daripada pengiraan matematik penyiasat tersebut.

Maka teknik pembaikan itulah yang menyebabkan terhempasnya JL123. Logam yang dibaiki ini hanya mampu fungsi sekadar 70% sahaja berbanding plat yang sempurna. Secara perlahan-lahan, logam ini mula merekah dan tujuh tahun seterusnya, beribu-ribu meter di langit, pecah dan menyebabkan penyahmampatan mengejut yang melumpuhkan sistem hidraulik dan vertikal pesawat.

Keyakinan Japan Airlines jatuh menjunam selepas tragedi ngeri ini. Ramai memilih All Nippon Airways sebagai alternatif. Japan Airlines bersetuju untuk bayar pampasan sebanyak AS$16.5juta (selepas pengiraan inflasi) kepada keluarga mangsa. Susulan kejadian, presiden syarikat ini meletakkan jawatan dan pengurus penyelenggaraan seperti yang difikirkan membunuh dirinya (hara-kiri).

Kejatuhan 25% penempahan tiket membuatkan Boeing akui kesilapan tetapi ini dipercayai untuk melindungi kepentingan dan reputasi Japan Airlines semata-mata. Hasil penyiasatan nahas ini telah memberikan sumbangan ilmu yang tidak terkira dalam dunia aviasi. Tetapi setinggi tahniah mesti diucapkan kepada insan-insan yang bermati-matian di kokpit, sesungguhnya kecelakaan ini tidak harus diletakkan diatas bahu mereka.

Situasi mereka dimainkan semula dalam sebuah simulasi yang melibatkan kegagalan mekanikal seperti JL123. Walaupun kru-kru simulasi itu cuba yang terbaik untuk menemui solusi atau langkah-langkah untuk sudah tentunya dimasukkan dalam modul latihan juruterbang, usaha ini sebenarnya gagal.

Tiada seorang pun yang berjaya meneruskan penerbangan selama 32 minit, seperti yang dibuat Kapten Takahama, Pembantu Pertama Sasaki dan Pembantu Kedua Hiroshi.


Pusaka, Rahsia Dan Dzat Keris

Bismillah. Hamba mulakan cerita keris dengan memulakan cerita Dzat Keris. Apa yang hamba coretkan ini dan bakal coretkan tidak lain melainkan barakah Ayahanda hamba yang membuka kisah hal keris pusaka. Tidak lupa kepada Guru-guru keris hamba yang hamba ambil ilmu secara ‘muwajahah’ (berhadapan).

Keris adalah senjata etnik Nusantara, wilayah yang semenjak dahulu kala dikenal dengan panggilan Gugusan Kepulauan Melayu. Keris terawal yang dijumpai di Nusantara adalah dipercayai seawal tahun 875M. DYMM Seri Paduka Yang Di Pertuan Agong tetap mencium atau menatang Keris Panjang Negara ketika pertabalan Baginda.

Keris ada tiga bahagian UTAMA iaitu Hulu, Bilah dan Sarung. Dari seni reka ini, kita mengetahui asal usul keris dan usianya. Dari seni rekaan ini kita mengenal (makrifat) keris itu adalah keris Pattani/Pekaka, keris Semenanjung, keris Sumatera/Minang, keris Jawa, keris Bali, keris Bugis atau Sundang Sulu. Setiap wilayah itu pula ada pecahan-pecahannya. Bahagian CABANG keris pula seperti pendokok, mata keris, lok, puting, ganja, pamor dan sampir.

Apa Disebalik keris?

Keris adalah identiti atau jati diri Agama dan bangsa.

Melayu dahulu tidak akan keluar rumah tanpa keris, kerana ia dianggap keluar dalam keadaan bertelanjang.

Setiap orang melayu sekurang-kurangnya memiliki TIGA buah keris iaitu keris pusaka, keris pangkat dan keris perjuangan dirinya.

Dari usul keris pusaka, dapat dikenal asal usul, pangkat & peranan seseorang.

Keris amat sinonim dengan bangsa Melayu. Sejarah menjelaskan bahawa kedaulatan sesebuah Negara, kerajaan atau kesultanan berteraskan kepada kehebatan yang berada pada keris.

Dan banyak lagi. Lain tempat, lagi ceritanya.

Syarat Keris

Meskipun begitu, tidak semua dipanggil keris. Sesuatu itu dipanggil keris apabila mencukupi 5 CIRI atau SYARAT yang tersebut. Jika tidak mencukupi syaratnya, ia tidak dipanggil keris tetapi hanya dipanggil keris-kerisan.

(1). Keris mesti sendeng ke kiri (kanan ke kiri). Falsafahnya adalah menunduk. Apabila melihat keris dari hadapan, maka jelas terlihat ia keris seolah-olah tunduk dan rukuk. Ia berfalsafahkan melayu itu sifatnya tunduk kepada Yang Maha Esa. Lihat gambar.

(2). Mesti ada berLok. Lok pada keris berangka ganjil. Demikian ia Lok 1 (keris Lurus), lok 3, lok 5, lok 7, lok 9, lok 11, lok 13 dan ke atas. Setiap Lok pada keris membawa erti yang berlainan dan ada perlambangan tersendiri. Sebenarnya keris Lurus itu tetap berLok, ia dipanggil keris berLok 1, kerana jika diperhatikan secara teliti ada loknya.

Pada kebiasaannya (bukan wajib) keris berlok melambangkan taraf si pemakai seperti :

Keris lok 1  :  Untuk tujuan khusus dan adat istiadat dan lambang Tauhid.
Keris lok 3  :  dipakai orang kebanyakan
Keris Lok 5 : dipakai oleh Ulama’
Keris Lok 7 : dipakai oleh pembesar kanan di Istana (laksamana / panglima)
Keris Lok 9 : dipakai Raja dan pemerintah.

Falsafah lok dan taraf pemakai ada perbezaan mengikut tempat

Bagaimana Kiraan Lok? Lok di kira dari kiri dan habis juga dikiri kerana setiap lok keris dimatikan disebelah kiri. Jika mati ia disebelah kanan, keris itu cacat. Sifat Lok adalah ganjil. Ganjil itu membawa makna kelemahan dan Genap itu melambangkan kesempurnaan. Kesempurnaan itu hanya milik Allah sementara hamba sifatnya faqir dan lemah. Maka tidak sayugianya, Lok itu dimatikan sebelah kanan kerana ia akan menjadi genap. Walaupun demikian, terdapat sebahagian keris yang berlok genap, ia menandakan keris terakhir yang ditempa oleh empu keris (pembuat keris). Syarat seterusnya,

(3). Ditempa sekurang-kurangnya 3 jenis logam. Jika ia ditempa hanya satu logam, tidak lah ia dilayak menjadi keris. Keris Taming Sari sebagai contoh telah ditempa dengan cantuman 21 jenis logam termasuk Besi Kursani dan Meteor. Teknologi percantuman antara pelbagai logam adalah teknologi yang hebat. Ia dibuat secara ‘manual’.

Prof Dr Khamis, pengumpul dan pengkaji kejuruteraan keris telah memasukkan hasil ujian metalurgi bilah keris di dalam bukunya yang bertajuk Mahakarya Keris (Keris The Masterpiece). Menurut Prof, kajian ini bagi mengetahui bahan logam yang digunakan, menganalisis nilai kekerasan bilah keris dan pencarian benda asing dalam pembuatannya. Lihat gambar.

Hingga sekarang dikatakan tidak ada teknologi moden kini yang boleh tandingi teknologi keris alam melayu yang handal dalam cantuman pelbagai logam dengan penuh seni, falsafah dan mengandungi unsur spiritual atau mistik. Keris lama itu tanda genius orang kita mengabungkan metal (unsur fizikal / syariat) dan spiritual (unsur rohani / hakikat) di dalam pembuatan.

“Syariat Hakikat Berpisah Tiada” ala sufi begitu. Baik, sebelum pergi jauh, elok dijelaskan sedikit istilah mistik dan spiritual ini yang akan kita jumpa banyak dalam ilmu perkerisan.

Spiritual – pengisian doa-doa hikmah
Mistik – pengisian mantera

Ada beza antara keduanya. Jangan mudah menuduh khurafat. Pelik tidak semestinya khurafat.

Namun begitu, setengah orang kita unsur spiritual dipanggil mistik juga. Jadi, tidak semua mistik adalah mistik khurafat. Kembali kepada ilmu bahasa setempat. Oleh itu, elakkan mudah menjatuhkan hukum melainkan melihat ‘pengisian’. Syarat keris seterusnya ialah:

(4). Ditempa bukan melalui acuan tetapi ditempa secara lipatan. Besi bukan sahaja dicantum tetapi juga dilipat-lipat dan ketika proses lipatan itu, eleman spiritual di isi dalam keris. Hasil tempaan itu melahirkan Pamor yakni corak yang terhasil pada bilah keris. Ada 420 pamor telah direkodkan (masih dalam kajian). Meskipun ada 420 jenis pamor, namun ada tiga jenis pamor yang utama:

Keris-keris moden yang tiada menepati ciri-ciri pembuatan keris alam melayu, seperti cara pembuatan bilah dan pengisian unsur spiritual, ia bukan sebilah keris melainkan hanya dianggap sebilah pisau sahaja. Oleh itu, jangan hairan, Mahar Keris Pusaka yang ratusan tahun mencecah puluhan ribu RM. Ia dipanggil mahar kerana dari segi adabnya keris pusaka lama bukan barang perniagaan, tidak diguna istilah harga akan tetapi mahar.

Lagenda Keris

Jika memasuki dunia keris, kita akan mendengar banyak nama keris yang bertaraf lagenda dan masyhur kisahnya. Menjadi rebutan seisi alam terutama keris –keris lama pusaka tinggalan keraton Majapahit dan sebahagian keris Wali Songo.

Keris-keris pusaka lagenda ini menurut Guru hamba, ia tidak perlu di cari melainkan ia akan mendatangi sendiri (melalui asbab yang di izin oleh Allah) akan pewaris yang benar dan dijanjikan. Pada tulisan asal, hamba ada menyenarai beberapa keris buruan ramai, namun ada sahabat keris hamba berpesan, jangan dipaparkan kerna ia sensitif dan melibatkan dakwaan pemilikan dari pelbagai pihak. Hamba mohon maaf.

Ilmu, Adab & Falsafah Keris’

Ilmu perkerisan telah mewariskan pelbagai adab, falsafah dan ilmu. Apa yang hamba boleh sebutkan disini, antara topik menarik ilmu keris ialah bagamainakah adab permainan keris? Apa beza falsafah keris pendekar melayu semenanjung dengan pendekar jawa? Apa beza falsafah pemakaian keris orang melayu semenanjung dan orang Jawa? Kenapa orang kita memakai keris di depan, jawa di belakang? Bagaimana hulu keris menyatukan adab? Apa keris yang sesuai dan tidak sesuai menghadap Sultan / Raja? Bagaimana membersih, menyuci dan memandikan keris? Kenapa YAM Tunku Abdul Rahman al Haj menghunus keris ke langit ketika pengisytiharaan Kemederkaan Tanah Melayu 1957? Dan banyak lagi ceritanya. Banyak juga untuk ditulis. Insya Allah, jika ramai berminat, hamba cuba menulis lagi. Mohon doa para sahabat semua.

Hamba sendiri masih bertatih dalam hal ini. Ilmu orang-orang dulu bukan sembarangan. Hamba melihat, generasi sekarang meninggalkan ilmu lama-lama kerana itu orang tua-tua. Orang tua-tua dahulu bukan seperti kita, orang tua kita asasnya kukuh, bertasauf bersendikan adat malah tinggi makrifatnya, penuh pula khazanah di dada. Sayangnya, jenis orang tua, mereka tidak akan berkongsi jika kita tidak merendah diri dan menunjuk minat. Lagi satu, kita terlalu mudah berkata itu “khurafat…khurafat”. Slogan itu menyebabkan ramai mana generasi meninggalkan ilmu warisan bangsa seperti keris sendiri, seni bela diri. Ilmu pelangkahan dan seumpama. Belajar dulu supaya kita tidak termasuk menghukum perkara yang kita majhul (tidak tahu).

Hamba menutup tulisan ini dengan diperturunkan Sajak dari Ayahanda hamba yang bertajuk ‘Keris Bersarung’:

“Keris Bersarung

Miliki keris bukan untuk berperang
 Tapi sebagai ruh jati diri bangsa
 Yang berpegang teguh
 pada Agama dan adat budaya

Keris diam bersarung
 sebagai ghaib dalam Allah,
 Hulunya teguh
 sebagai berpegang pada Rasul,
 Besinya keras dan lembut
 penuh kesabaran dan kemaafan.

Namun keris akan terhunus
 Jika tercabar disana
 Maruah, agama, bangsa, keluarga dan diri
 Tanpa rasa gentar dan takut
 Penuh yakin dan tawakal
 Berundur pantang sekali

Namun dasar nurani pemegang keris
 Sifat Rasul dijunjungi,
 amat cintakan damai dari bersengketa
 Jika tiada menitis airmata ke bumi ,
 Tiada sekali keris akan terhunus
 Akan tetap tersarung dengan kecintaan”

Allah Wa Rasuluhu a’lam

#angahsunan
#PertahankanWarisanBangsa
#KerisLambangJatiDiri

Rujukan:

(1) Talaqqi dan kembara penulis dengan guru-guru keris di Jawa dan Tanah Melayu.
(2) Emil Bahari, SEMANGAT KERIS MELAYU, terbitan Utusan Publications & Distributions Sdn Bhd (2009).
(3) Khamis Mohamad, MAHAKARYA KERIS (2017)
(4) Khamis Mohamad, Nik Hasan Shuhaimi, Abdul Latif Samion, Falsafah Perkerisan Dalam Masyarakat Melayu, International Jornal Of The Malay World & Civilisation (2012).
(5) Mohd Zainuddin Abdullah, Shahrim Senik, Senjata Warisan terbitan Lembaga Muzium Selangor.


Sejarah Perkembangan Islam Di Kanada

Pada hari ini,
Islam merupakan agama kedua yang paling ramai penganutnya di Kanada menyusuli
agama Kristian dan direkodkan sebagai agama yang paling pantas berkembang di
sana. Menurut statistik, komuniti Muslim di Kanada adalah dua kali ganda lebih
besar berbanding komuniti Hindu dan tiga kali ganda lebih besar berbanding
komuniti Yahudi.

Komuniti Islam
di Kanada terbentuk daripada Muslim yang berasal dari Asia Selatan, Timur
Tengah, Eropah Timur, dan Afrika sub-Sahara, justeru mereka turut menuturkan
bahasa Arab dan juga Urdu di sana. Kebanyakan Muslim-Kanada menetap di
bandar-bandar besar seperti Toronto, Montreal dan Vancouver, walaupun komuniti
mereka yang lebih kecil boleh sahaja ditemukan di pekan atau bandar di seluruh
Kanada.

Lebih menarik,
komuniti Islam telah bertapak di Kanada lebih awal berbanding Kanada dipanggil
sebagai Kanada. Kanada terbentuk daripada sebuah konfederasi antara empat buah
wilayah, iaitu Ontario, Quebec, Nova Scotia dan New Brunswick yang berlaku pada
1 Julai 1867, tiga belas tahun sesudah Muslim pertama direkodkan tiba di bumi
berkenaan.

Menurut
sejarahwan Islam seperti Hassam Munir, sejarah Islam di Kanada berkemungkinan
besar bermula apabila hamba-hamba Muslim dari Afrika Barat dibawa ke Amerika
Utara British (panggilan sebelum nama Kanada digunapakai), jauh sebelum Empayar
British mengharamkan amalan penghambaan pada tahun 1833. Antara nama hamba yang
disebutkan adalah Mahommah Baquaqua. Walau bagaimanapun, tiada rekod rasmi
berkenaan pengamalan Islam di rantau berkenaan kekal sehingga ke hari ini untuk
dijadikan sebagai bukti, justeru pendapat hanya kekal sebagai suatu andaian.

Muslim pertama
di Kanada yang direkodkan secara rasmi adalah sepasang suami isteri yang
bernama James dan Agnes Love, yang memeluk Islam di Scotland sebelum berpindah
ke Ontario, Kanada pada tahun 1854 justeru tahun tersebut disebut sebagai
permulaan Islam di rantau itu. Mereka dikurniakan seorang anak bernama James
sejurus sahaja tiba di sana, dan kemudian mendapat anak bongsu, iaitu Alexander
pada tahun 1868.

Tiga tahun
kemudian iaitu pada 1871, satu lagi pasangan Muslim yang berasal-usul dari
Eropah, iaitu John dan Martha Simon berpindah dari Amerika Syarikat ke Kanada.
Ketika itu, jumlah penganut Islam di Kanada adalah 13 orang. Peningkatan jumlah
tersebut berlangsung perlahan pada permulaan, walaupun sebahagian buruh Muslim sempat
terlibat dalam sebuah sejarah penting bagi Kanada, iaitu pembinaan Landasan
Keretapi Pasifik Kanada.

Memasuki tahun
1901, populasi Muslim di Kanada meningkat kepada 47 orang dengan kehadiran
pendatang dari Syria, Lebanon, Turki, Albania dan Yugoslavia yang
masing-masingnya adalah sebahagian daripada Empayar Uthmaniyah yang baru sahaja
tumbang. Antara faktor yang mendorong mereka untuk berpindah ke Kanada adalah
untuk memperoleh tanah yang harganya masih murah di samping mencari pekerjaan.

Misalnya, Ali
Abouchadi dan pakciknya berpindah dari Lebanon pada tahun 1905 dan bekerja
sebagai penjual bulu sebelum membuka gudang sendiri di Lac La Biche. Lantaran
hubungan baik yang dijalinkan dengan masyarakat tempatan, Abouchadi berpeluang
membina rumahtangga dengan seorang wanita Cree ketika bekerja di kawasan
sekitar Sungai Mackenzie.

Seorang lagi
Muslim Lebanon yang mencuri tumpuan sejarah adalah Bedouin Ferran yang
mengambil nama Peter Baker semasa tiba di Kanada pada tahun 1910. Seperti
Abouchadi, beliau bekerja sebagai penjual dan pengusaha bulu walaupun sempat
menerima penindasan masyarakat setempat. Berkat kelantangannya dalam menentang
rasisme yang diterima oleh Hudson Bay Company terutamanya, beliau berupaya
melakar nama dalam arena politik di sana.

Populasi Muslim
di Kanada pada tahun 1911 meningkat dengan agak tinggi, mencecah seramai 797
orang sebelum menuruni penurunan mendadak sepanjang 20 tahun berikutnya. Selain
ditekan oleh rasisme, meletusnya Perang Dunia Pertama dan Zaman Meleset (Great Depression), antara perkara yang
menjadi faktor penurunan populasi Muslim pada tempoh tersebut adalah kerana
kebanyakan pendatang Muslim di Kanada mengambil keputusan untuk berpindah ke Amerika
Syarikat demi meraih kehidupan yang lebih baik.

Walau
bagaimanapun, bagi komuniti Muslim yang lebih tertumpu, populasi mereka terus
mengalami perkembangan seperti di Saskatchewan, Alberta dan British Columbia.
Populasi Muslim di Kanada pada awal 1930an dianggarkan berjumlah 645 orang,
dengan Edmonton menempatkan komuniti Islam terbesar di negara berkenaan.
Perkembangan Islam di Edmonton boleh dikreditkan kepada usaha kaum wanita
Muslim, khususnya Hilwi Hamdon yang menjadi individu pertama yang berbincang
dua hala dengan Datuk Bandar Edmonton, John Fry berkenaan pembelian tanah lot
untuk didirikan masjid.

Kemudian,
kutipan dana yang dijalankan dengan bantuan masyarakat setempat yang datang
daripada pelbagai agama dan etnik berjaya membeli sebuah tanah lot bersebelahan
dengan Hospital Diraja Alexandra. Berbekalkan khidmat seorang jurutera beretnik
Ukraine-Kanada yang bernama Mike Dreworth, masjid pertama di Kanada yang
dinamakan sebagai Masjid Al-Rashid pun dibina pada bulan Mei 1938.

Walau masih
belum siap sepeuhnya, masjid ini melangsungkan perhimpunan keagamaannya pada
bulan November tahun sama, melibatkan pengebumian Ali Tarrabain yang dikenali
sebagai salah seorang perintis Islam awal di Kanada. Pembinaan Masjid al-Rashid
siap sepenuhnya dan dibuka secara rasmi pada tanggal 12 Disember 1938. Masjlis
pembukaan tersebut turut dihadiri oleh Datuk Bandar Edmonton dan Datuk Bandar
Hanna dengan pembacaan doa diketuai oleh Abdullah Yusuf Ali, seorang ilmuwan
Islam ulung dan penafsir al-Quran yang diperakui.

Komuniti Islam
di Edmonton berkembang pesat berikutan pembinaan Masjid al-Rashid, sampaikan
pada awal 1980an, populasi Muslim di bandar itu sahaja mencecah seramai 16 000
orang. Bilangan yang ramai ini mendorong kepada pembinaan Masjid al-Rashid yang
baru, di mana masjid yang lama dipindahkan ke Fort Edmonton Park dan berdiri
sebagai sebuah binaan bersejarah.

Merentas tahun,
pelbagai program disediakan oleh Masjid al-Rashid yang baru itu sehinggakan
terbentuk institusi tersendiri. Antara projek kelolaan masjid berkenaan yang
paling mengagumkan adalah Akademi Islam Edmonton yang menawarkan pendidikan
kepada lebih 1400 orang pelajar dan melahirkan sebanyak 130 pekerjaan buat
Muslim di Edmonton. Pada hari ini, komuniti Islam di bandar berkenaan mencecah
sebanyak 60 000 orang yang hadir daripada lebih 62 etnik berbeza.

Perkembangan
komuniti Islam di tempat lain juga bertambah pesat selepas tertubuhnya masjid
dan institusi pendidikan. Misalnya di Montreal, kadar pertumbuhan Muslim di
sana meningkat pantas apabila program Pengajian Islam di Universiti McGill mula
diperkenal dan dirasmikan pada tahun 1952.

Begitu juga
dengan Ontario apabila pada tahun 1955, masjid pertamanya dibina di London, Di
Toronto pula, komuniti Muslim di sana bertambah pesat semenjak Pusat Islam yang
lengkap dengan menara gaya-Uthmaniyah dibuka pada tahun 1973.

Sembilan tahun
kemudian iaitu pada 1982, madrasah pertama di Kanada ditubuhkan di Cornwall,
Ontario oleh Mazhar Alam atas perintah gurunya, Muhammad Zakariyya Kandahlawi.
Madrasah ini berupaya menarik kehadiran pelajar dari seluruh Kanada dan Amerika
Syarikat, dan antara graduannya yang paling ulng adalah Sheikh Muhammad
Alshareef yang menamatkan pengajiannya pada tahun 1990 lalu menubuhkan
Institusi Almaghrib.

Pada dekad
tersebut, jumlah umat Islam di Kanada adalah seramai 100 000 dan meningkat
sebanyak 5 kali ganda apabila memasuki tahun 2000. Hari ini, angka terus
mencecah seramai 1.1 juta orang.

Sembilan tahun
lalu, iaitu pada tanggal 10 November 2010, buat pertama kalinya umat Islam
Kanada membina masjid di bahagian artik negara mereka. Masjid yang dibina di
Inuvik itu berjarak kira-kira 1200 batu arah timur laur dari Edmonton, Alberta
yang menempatkan masjid pertama Kanada, Masjid al-Rashid yang dibuka pada 74
tahun sebelumnya. Agama Islam berkembang dengan sangat pesat di Inuvik
sampaikan Bahasa Arab menyusuli Bahasa Inggeris dan Perancis sebagai bahasa yang
paling kerap dituturkan di Northwest Territories.

Di Nunavut yang
terletak berhampiran pula, dilaporkan bahawa Islam semakin diterima di sana
terutama apabila sebuah masjid dibina di Iaqluit, menjadikannya sebagai masjid
pertama dibina di Nunavut. Walaupun populasi Muslim di sana masih lagi hanya
sekitar 100 orang, angka tersebut dijangka bakal bertambah sebanyak empat kali
ganda pada 20 tahun akan datang.

Kesimpulannya,
dengan sejarah yang terbentang selama 165 tahun, Islam dan komuniti Muslim
mempunyai pengaruh yang cukup besar di Kanada, negara kedua terbesar di dunia
menyusuli Russia. Menurut bancian yang dilakukan pada tahun 2011, komuniti
Muslim di Kanada membentuk sebanyak 3.2% daripada keseluruhan populasi negara
berkenaan.

RUJUKAN

Al Rashid Mosque
– The First Mosque In Canada. A New Life.
http://www.anewlife.ca/alrashid

The History of
Al Rashid Mosque. Al Rashid Mosque.
https://alrashidmosque.ca/our-story/

Nicole O’Reilly.
(8 Oktober 2018). The long and forgotten history of Muslims in Canada. The
Spec.
https://www.thespec.com/news-story/8951963-the-long-and-forgotten-history-of-muslims-in-canada/

Hassam Munir.
(2015). An overview of the history of Islam in Canada. Ihistory.
http://www.ihistory.co/the-history-of-islam-in-canada-2/


China Terbukti Menipu Dalam Sembunyikan Kes Covid-19?

Sebut saja nama Wuhan, China, ramai teringat di sinilah bermulanya pandemik koronavirus atau Covid-19. Mengikut laporan rasmi kerajaan, 50,340 kes dilaporkan dengan 46,471 disahkan sembuh dan 3,869 lagi kembali menemui Pencipta. Namun begitu, berdasarkan laporan siasatan Pusat Kawalan dan Pencegahan Pen-yakit (CDC) China, bilangan sebenar kes sebenarnya jauh lebih tinggi daripada yang dilaporkan.

Dalam laporan mereka, mereka percaya 5% daripada 11 juta warga Wuhan atau 500,000 orang dijangkiti pandemik Covid-19. Jika teori ini dapat dibuktikan, ini menunjukkan bilangan kes terutama bagi pesakit yang tidak menunjukkan simptom lebih tinggi. Ini kerana mengikut kiraan rasmi kes mereka, individu yang tidak bergejala tetapi disahkan positif Covid-19 tidak dikira dalam kiraan kes mereka.

Kajian yang dijalankan pada awal tahun ini dimulakan dengan pengambilan sampel 34,000 orang di Wuhan, seluruh wilayah Hubei, Beijing, Shanghai dan empat lagi wilayah. Hasil analisis mendapati kadar penularan jangkitan berada pada kadar 4.33% di Wuhan dengan 0.44% lagi direkodkan di Hubei.

Laporan ini timbul tatkala pasukan penyiasat antarabangsa akan tiba di Wuhan pada Januari ini bagi menyiasat asal-usul Covid-19. Lawatan ini tercapai selepas rundingan yang diadakan selama berbulan-bulan dengan Beijing bagi membenarkan siasatan dilakukan. Sejak gelombang pertama Covid-19, China dituduh tidak telus tentang cara pengendalian Covid-19 oleh masyarakat antarabangsa termasuk Kesatuan Eropah (EU) dan Amerika Syarikat.

Dalam laporan sama, CDC turut melaporkan daripada 12,000 sampel yang diambil di Hubei, hanya dua sampel saja yang disahkan positif. Kajian dijalankan sebulan selepas Beijing berjaya mengekang gelombang pertama Covid-19. Laporan itu turut menyebut langkah China melaksanakan PKP[1] di Wuhan amat berkesan kerana berjaya mengekang penularan Covid-19 daripada bertambah parah.

Pada awal tahun ini, koronavirus dikatakan dikesan di sebuah pasar basah di Wuhan sekaligus menjadi tempat permulaan penyebaran virus. Di sini jugalah ramai pakar mengemukakan teori virus tersebut berpindah daripada haiwan kepada manusia. Tetapi menerusi laporan baru ini, ramai pakar kini percaya ia sebenarnya telah diperkuat dan menanti masa untuk disebarkan sebelum pandemik tercetus.

Bagi ramai pakar seperti Profesor Terry Nolan[2] dari Institut Jangkitan dan Imuniti Peter Doherty di Melbourne, Australia, perbezaan bilangan kes Covid-19 di Wuhan sudah dijangka. Ini kerana pihak yang dipertanggungjawabkan mengira kes semasa gelombang awal Covid-19 sudah pasti terlepas banyak kes pes-akit yang tidak bergejala.

Prof Nolan turut menegur sesetengah pihak yang cepat membuat kesimpulan apabila laporan sebegini timbul sebagai bukti konspirasi politik. Ini kerana berdasarkan pemerhatian ramai pihak ketika itu, keutamaan pihak berkuasa ialah mengesan dan merawat pes-akit bergejala. Ini ditambah dengan tindakan China yang tidak merekodkan individu tidak bergejala tetapi positif Covid-19 dalam bilangan kes mereka semasa gelombang awal melanda.

Selain CDC, Pusat Maklumat Internet China (CIIC) turut menerbitkan laporan bahawa bilangan kes Covid-19 di Wuhan sebenarnya mencecah 500,000 kes. Bagaimanapun, laporan tersebut telah ditarik balik pada malam semalam. Kecuali Xinhua, tiada pemain media China yang menyiarkan jangkaan kes sebanyak 500,000 kes sejak laporan itu disiarkan di akaun rasmi WeChat CDC pada minggu ini.

Begitupun, wujud diskusi aktif berkenaan anggaran kes di laman media sosial Weibo. Berdasarkan pemerhatian stesen televisyen Australia ABC, terdapat 160 hantaran yang dibuat pengguna berkenaan anggaran kes yang dikeluarkan CDC. Salah seorang daripada mereka ialah editor jurnal sains terkenal di Shanghai, He Jing[3].

Dalam hantarannya itu, laporan CDC itu dapat menjelaskan mengapa ramai petugas barisan hadapan mengadu hospital-hospital di Wuhan tidak dapat menampung bilangan pesakit yang ramai. Disebabkan bilangan individu yang berkunjung ke hospital terlalu ramai, ada yang terpaksa pulang hampa tanpa menjalani sebarang pemeriksaan dan saringan Covid-19.

Tidak mahu membiarkan perkara ini menjadi lebih parah, China mengarahkan sebuah hospital medan dibina di Wuhan dalam tempoh 10 hari. Mustahil mengikut persepsi orang luar tetapi pernah dilakukan semasa wabak SARS[4] di Beijing pada tahun 2003. Hospital Huoshenshan[5] siap dalam tempoh 10 hari itu mempunyai kapasiti 1,000 katil pes-akit dengan sokongan 1,400 petugas perubatan.

Tidak diketahui sama ada wujud cubaan untuk memandang sepi laporan CDC itu. Tetapi sikap China yang menapis maklumat semasa gelombang awal Covid-19 dilihat menyukarkan usaha mengekang gelombang awal pandemik itu. Tambah Nolan lagi, sikap pihak tertentu mengawal cara data laporan muncul di luar dilihat hanya merugikan China kerana ia akan menyia-yiakan usaha petugas barisan hadapan dalam mengekang penularan Covid-19.

Kami sedang menjual dua buah buku terbaru kami, Mantera Alam Melayu dan juga Genesis. Minat nak tahu mantera silam nenek moyang kita? Bantu kami untuk terus berjuang memberikan ilmu percuma dengan membeli buku terbaru keluaran kami di Shopee kami.

NOTA KAKI:

[1] Singkatan untuk Perintah Kawalan Pergerakan.

[2] Ahli epidemiologi dan pakar pediatrik dari Institut Doherty, Universiti Melbourne. Berpengalaman bekerja bersama kerajaan Australia, New Zealand dan Pertubuhan Kesihatan Sedunia (WHO) dari segi nasihat dan rundingan polisi. Kebanyakan fokus penyelidikannya tertumpu kepada imunisasi dan percubaan klinikal untuk vaksin baru.

[3] Editor dan penterjemah untuk siri Contemporary Writers from Shanghai yang diterbitkan Better Link Press, Shanghai Press & Publishing Development Co. pada 2010.

[4] Hospital Xiaotangshan, Beijing. Dinamakan sempena nama sebuah gunung yang mempunyai kolam air panas di lokasi itu. Hospital dibina dalam tempoh seminggu dan diuruskan 1,383 staf perubatan yang merawat pesakit SARS. Dibangunkan semula dan diubahsuai agar disesuaikan dengan keperluan merawat pesakit Covid-19 pada Januari 2020. Kerja mengambil masa enam minggu sebelum ia dibuka untuk rawatan pada 16 Mac. Ia beroperasi sehingga 28 April sebelum ditutup operasi pada 29 April.

[5] Dinamakan sempena Zhurong, dewa api dan wilayah selatan China mengikut mitologi mereka. Dianggap nenek moyang kepada orang Chu dan maharaja China bertaraf legenda sebelum era pra-dinasti, Maharaja Yan. Huo turut merujuk kepada api yang dinyatakan dalam Wuxing (sejenis falsafah China) di mana elemen besi mengurus bahagian paru-paru. Dinamakan sedemikian dengan harapan api dapat mengatasi besi seperti mana hospital ini dapat mengatasi jangkitan pernafasan yang dicetuskan koronavirus.

RUJUKAN:

Weedon, A dan Xiao, B. (2020). Coronavirus cases in Wuhan may be far higher than thought, according to China CDC study. ABC News.

BBC. (2020). China Covid-19: Nearly 500,000 in Wuhan may have had virus, says study.

Xinhua. (2020). A success story to combat the gloom: China builds new hospital in 10 days to combat coronavirus.


Tragedi Deepwater Horizon

Semalam, pada tarikh 20 April tahun 2010, terjadinya satu bencana alam yang disebabkan oleh peristiwa tumpahan minyak Deepwater Horizon, juga turut dikenali sebagai tumpahan minyak Teluk Mexico. Ia adalah bencana alam sekitar melibatkan minyak terbesar dalam sejarah.

Pelantar minyak Deepwater Horizon ini dimiliki dan dioperasikan sebuah syarikat penggalian minyak yakni syarikat Transocean. Pelantar ini pada asalnya disewakan oleh salah sebuah syarikat minyak terbesar dunia, iaitu BP.

Lokasi pelantar ini terletak di perairan Teluk Mexico. Kira-kira 66 kilometer dari pantai negeri Louisiana, Amerika Syarikat. Matlamat pengoperasian pelantar ini adalah untuk menggali prospek minyak Macondo.

Permukaan telaga minyak tersebut terletak di dasar laut pada kedalaman 1522 meter. Tidak berakhir di situ, paip yang digunakan bagi operasi penggalian telaga minyak yang sangat besar ini juga sangat panjang, sehingga ia mencecah kedalamam 5,486 meter!

Pada malam 20 April, satu lonjakan mendadak gas metana telah memecahkan struktur teras konkrit yang baru sahaja dipasang bagi menutup telaga minyak tersebut untuk kegunaan telaga pada masa akan datang.

Namun menurut siasatan yang dijalankan kemudian, berkemungkinan tinggi bahawa kedua-dua struktur teras konkrit yang digunakan itu adalah terlalu lemah untuk menahan tekanan gas, oleh kerana komposisi konkrit tersebut terdiri daripada campuran konkrit yang turut menggunakan cecair nitrogen bagi mempercepatkan proses ia mengeras.

Setelah lonjakan gas asli itu berjaya terlepas melalui keretakan yang wujud pada struktur teras konkrit, gas segera bergerak menaik ke atas pelantar, di mana ia segera menyala dan akhirnya menyebabkan letupan besar berlaku. Letupan telah menyebabkan 11 pekerja pelantar maut (beberapa individu dilaporkan hilang dan dianggap telah mati) manakala 17 yang lain cedera.

Pada masa yang sama, letupan tersebut telah menyebabkan kerosakan serius pada struktur pelantar dan menyebabkannya kedudukannya tidak stabil dan menyenget. Pada waktu pagi 22 April, pelantar itu akhirnya tenggelam ke dasar laut.

Tenggelamnya pelantar itu mendatangkan masalah baru kepada pekerja dan pasukan keselamatan yang sedang berusaha ingin meminimakan tumpahan minyak. Kerana dalam usaha mereka untuk menutup laluan telaga itu, lumpur telah dipamkan ke dalamnya bagi mengimbangi tekanan minyak dan gas, menghalangnya menaik ke atas.

Justeru itu, tanpa kehadiran lumpur tersebut, minyak dan gas dengan mudahnya mengalir keluar dari telaga. Jumlah isipadu minyak yang bebas keluar dari telaga yang rosak pada asalnya dijangkakan pada kadar 1000-5000 tong minyak sehari. Namun siasatan lanjut meletakkan anggaran minyak mengalir keluar sangat tinggi iaitu pada kadar 60,000 tong satu hari.

Kesan daripada peristiwa tumpahan minyak ini menyebabkan kira-kira 180,000 kilometer persegi perairan daripada kawasan teluk tersebut diliputi oleh minyak.

Seterusnya, kesan tersangat serius terjadi kepada hidupan liar yang menjadikan Teluk Mexico sebagai habitatnya. Dianggarkan bahawa lebih daripada 800,000 ekor burung dan 65,000 ekor penyu telah mati akibat diliputi oleh tumpahan minyak yang menyukarkan untuk mereka terbang, berenang dan makan.

Setelah bencana ini dapat dikawal, iaitu selepas 89 hari daripada kejadian letupan pertama, siasatan menganggarkan bahawa lebih daripada 134 – 206 juta gelen (4 juta tong) minyak telah tertumpah berikutan kejadian ini.

Syarikat minyak BP terpaksa membayar kos pampasan yang sangat tinggi iaitu sejumlah 65 billion dollar kepada mereka yang terkesan disebabkan oleh kecuaian ini. Ini termasuklah denda (18 billion dollar) yang dikenakan oleh kerajaan Amerika Syarikat.

RUJUKAN:

Deepwater Horizon oil spill by Richard Pallardy. Retrieved from:https://www.britannica.com/event/Deepwater-Horizon-oil-spill